title: Joulutarina

text: "Joulutarina" sai varsin suopean vastaanoton myös ulkomailla, kun se esitettiin Berliinin elokuvajuhlilla. Muutaman päivän aikana "Joulutarina" myytiin yli kymmeneen maahan. Elokuva tullaan näkemään jouluna 2008 elokuvateattereissa ainakin Espanjassa. "Joulutarina" on myös dubattu englanniksi. Englanninkielisessä versiossa kuullaan muun muassa John Turturroa Iisakin roolissa. Turturro kehui "Joulutarinaa" ihastuttavaksi ja lumoavaksi elokuvaksi. Muissa rooleissa äänessä ovat muun muassa Noah Emmerich ja Michael Badalucco.


title: Joulutarina

text: Huhtikuussa 2008 "Joulutarina" palkittiin Sarasotan elokuvajuhlilla Floridassa, Yhdysvalloissa. Elokuva voitti yleisöpalkinnon parhaana ulkomaisena elokuvana.


title: Joulutarina

text: "Joulutarina" voitti Jussi-palkinnon parhaasta kuvauksesta sekä yleisö-Jussin.


title: Pallontallaajat.net

text: Pallontallaajat.net on omatoimimatkailijoiden www-sivusto, josta löytää muun muassa muiden matkaajien kokemuksia ja vihjeitä.


title: Pallontallaajat.net

text: Sivustolla olevien hakukoneiden ja linkkien kautta voi etsiä ja varata lentoja, hostelleja, hotelleja, vuokra-auton, yms. Pallontallaajat.net ei ole matkatoimisto, eikä sivustolla ole tarjolla ns. valmismatkoja eivätkä palvelut ole myöskään osa valmismatkaa.


title: Pallontallaajat.net

text: Merkittävin osio sivustolla onkin aktiviisten käyttäjien pyörittämä keskustelufoorumi.


title: Pallontallaajat.net

text: Sivut ovat alun perin tunnettu nimellä "Interrail FAQ". Tuolloin sivut sisälsivät nimensä mukaisesti tietoa lähinnä interrailaamisesta. Tämän jälkeen nimenä oli jonkin aikaa Interrail & Omatoimimatkailu, kunnes kesällä 2003 nimeksi (ja myös www-osoitteeksi) vakiintui Pallontallaajat.net. Sisältö on muuttunut ajan myötä pelkästään interrailiä koskevasta materiaalista yhä enemmän omatoimimatkailua laajemmin käsitteleväksi.


title: Pallontallaajat.net

text: Vuoden 2007 Matkamessuilla Pallontallaajat.net valittiin matkailun parhaaksi nettisivustoksi.


title: Revolutions

text: Revolutions (ent. Energetics) on Espoon Taitoluisteluklubin SM-senioritasolla kilpaileva muodostelmaluistelujoukkue, joka on perustettu 1993. Joukkueen vastuuvalmentajana toimii Merja Laakkonen.


title: Revolutions

text: Joukkue kilpaili Energetics-nimellä junioritasolla vuosina 1993–1997. Valmentajina toimivat Meri Loukkola ja Anne Paakkunainen (nyk. Immonen). Ensimmäinen vuosi toi suomenmestaruuskilpailuissa kahdeksannen sijan. Vuonna 1995 joukkue oli SM-kilpailuissa kolmas ja PM-kilpailuissa neljäs. Vuoden 1996 SM-kilpailuissa joukkue saavutti toisen sijan ja vuonna 1997 joukkue voitti suomenmestaruuden. Samana vuonna joukkue kilpaili myös Pohjoismaiden mestaruudesta Ruotsissa ja palasi kotiin kultainen mitali kaulassa. Valmentajina toimivat tuolloin Meri Loukkola ja Riikka Ristola.


title: Revolutions

text: Seuraavalle kaudelle 1997–98 joukkue siirtyi kilpailemaan senioritasolle. Joukkue kilpaili senioritasolla aktiivisesti 1997–2002 sijoittuen SM-kilpailuissa neljänneksi jokaisena vuonna. Vuosina 2002–04 joukkue ei kilpaillut.


title: Revolutions

text: Energetics heräsi uudelleen henkiin keväällä 2004, kun seuran juniorijoukkue Reflections siirtyi kilpailemaan senioritasolle. Reflectionsin luistelijat muodostivat uuden Energetics-joukkueen. Joukkueen valmentajina toimivat Annina Saari, Tamara Baulkina-Selin ja Sanna Tamminen.


title: Revolutions

text: Kaudella 2006–2007 joukkueessa luisteli 19 luistelijaa. Valmennustiimiin kuuluivat Annina Saaren lisäksi Laura Seise ja Sara Lindroos. Ohjelmateemat olivat "Golden Eye" ja "Titanic". Tammikuun lopussa 2007 järjestetyssä Prague Cupissa Prahassa sijoitus oli viides, SM-kilpailuissa neljäs.


title: Revolutions

text: Kaudelle 2011–2012 joukkue otti nimekseen Revolutions.


title: Revolutions

text: Kauden 2012-2013 alussa Suomen Taitoluisteluliitto (STLL) nimesi espoolaisen Revolutions-joukkueen maajoukkueen haastajaksi. Merkittävin vaikutus edustustittelillä on joukkueiden saamiin rahallisiin tukiin., Taitoluistelulehti 4/2012, Kesälaitumilta riviin. Viitattu 28.10.2014. Aika näyttää, edustaako Revolutions Suomea jonain päivänä maailmanmestaruuskilpailuissa. Karsinta edustuspaikasta on kova ja vain kaksi suomalaisjoukkuetta pääsee MM-kilpailuihin kisaamaan. Revolutions on Suomen uusin seniorijoukkue ja haastajan roolissa. Aivan ihka ensimmäisissä kilpailuissaan se luisteli yhteispisteet 147,04. Kyseisellä pistemäärällä olisi oltu kevään 2011 muodostelmaluistelun MM-kilpailuissa kunniakkaalla 12. sijalla., Taitoluistelulehti 6/2011, Revolutions - vallankumoukselliset. Viitattu 28.10.2014.


title: Revolutions

text:
Tulokaskaudellaan 2011-2012 Revolutions teki omanlaistaan historiaa jättämällä kotimaan kauden ensimmäisissä valinnoissa kirkkaasti taakseen tamperelaisen seniorijoukkue GoldenBladesin. Tuloksessa oli vallankumouksen makua, johon nimi Revolutions viittaa, sillä yleensä sarjatulokas saa tyytyä ensi alkuun peränpitäjäksi., Taitoluistelulehti 6/2011, Revolutions - vallankumoukselliset. Viitattu 28.10.2014.
Luistelijat, joiden luistelutaustat eroavat jossain määrin toisistaan, treenaavat keskimäärin 22 tuntia viikossa, ja jääharjoitusten lisäksi treeniohjelmaan kuuluu monipuolisesti oheis- ja fysiikkaharjoittelua, balettia sekä tanssia. Pääsääntöisesti joukkue harjoittelee Espoon jäähalleilla. Revolutions eli Revot koostuu kaudelle 2014-2015 kahdestakymmenestäneljästä luistelijasta. Joukkueen valmennustiimiin kuuluvat Merja Laakkonen (päävalmentaja), Sara Honkavaara (tekniikkavalmentaja), Leo Lenkola (balettiopettaja) ja Sanna Tuomisalo (kuntovalmentaja). Joukkueen johtajana toimii Lisa Tamminen. Kotimaan kilpailussa joukkue kilpailee SM-seniorisarjassa vastassaan Rockettes, Marigold IceUnity ja Team Unique.


title: Revolutions

text: Kauden avauskilpailussa Finlandia Trophyssa 10.10.2014 Revolutions sijoittui viidenneksi pistein 46.11 (huom. kilpailussa luisteltiin vain lyhyt ohjelma). Joukkueen ohjelma sisältää tällä kaudella mielenkiintoisia siirtymiä ja yllätti uudenlaisella liikekielellä. Toistaiseksi Revolutions-joukkueen korkeimmat yhteispisteet ovat vuodelta 2012 muodostelmaluistelun 1. valintakilpailuista 9.-11.11.2012, ja pistemäärä oli tällöin 163,02.


title: Revolutions

text: Kaudelle 2014-2015 Revolutions kilpailee kotimaan kilpailujen lisäksi tyypilliseen tapaansa ulkomailla ja kilpailujen lisäksi kauteen mahtuu erinäinen määrä esiintymisiä.


title: Revolutions

text: Kotimaan kilpailujen lisäksi uudella nimellä ja kokoonpanolla esiintynyt Revolutions on osallistunut myös kansainvälisiin kilpailuihin, ja menestystä on tullut seuraavasti:


title: Revolutions

text: Kausi 2011-2012


title: Revolutions

text: Kausi 2012-2013


title: Revolutions

text: Kausi 2013-2014


title: Ankantekijät

text: Ankantekijät on Sanoma Magazines Finlandin kustantama Disneyn eläinmaailman sarjakuvia käsittelevä kirjasarja. Sarjan jokaisessa teoksessa on eri piirtäjä (osa kuusi on poikkeus), mutta käsikirjoittajia voi olla monia. Sarjaa on ilmestynyt kaksitoista osaa.


title: Rustenburg

text: Rustenburg on kaupunki Magaliesbergin vuoriston juurella Luoteismaakunnan provinssissa Etelä-Afrikassa. Vuonna 2010 arvioitu väkiluku oli noin 108 000. Kaupungin ulkopuolella sijaitsee kaksi maailman suurinta platinakaivosta ja maailman suurin platinajalostamo, PMR (Precious Metal Refiners), joka jalostaa noin 70 % maailman platinasta.


title: Rustenburg

text: Kaupungissa sijaitsee Royal Bafokeng Stadium, jossa pelattiin jalkapallon maailmanmestaruuskilpailujen otteluja vuonna 2010.


title: Rustenburg

text: Rustenburg on perustettu vuonna 1851. Kaupunki on tärkeä maataloustuotteiden hallinnollinen keskus, sekä tupakan, pähkinän, maissin, vehnän ja aurinkokukkien ja nautakarjan tuotanto- ja viljelyalue. Hollantilainen reformoitu seurakunta perustettiin vuonna 1859. Rustenburg on yksi vanhimmista buuriyhteisöistä Etelä-Afrikassa. Kaupunki on Etelä-Afrikan presidentin Paul Krugerin syntymäkaupunki. Paul Kruger osti viiden neliökilometrin suuruisen maatilan Rustenburgin läheltä vuonna 1863. Maatila Boekenhoutfontein toimii nykyisin Paul Krugerin maaseutumuseona. Buurisodan aikana vuonna 1899, Rustenburgista tuli sodan taistelukenttä. Kaupunki oli ensimmäinen intialaisten siirtolaisten asuinpaikka Etelä-Afrikassa. Kaupungin pääkatu on saanut nimensä intialaisen siirtolaisen Fatima Bhyatin mukaan. Fatima Bhyat saapui kaupunkiin miehensä kanssa vuonna 1877.


title: Rustenburg

text: Platinum Stars on ammattilaisjalkapallojoukkue Rustenburgissa.


title: Golden State Warriors

text: Golden State Warriors on yksi 30:stä NBA:ssa pelaavasta koripallojoukkueesta. Warriors pelaa Läntisen konferenssin Tyynenmeren divisioonaa, ja sen kotiareena on Oaklandissa Alamedan piirikunnassa Kaliforniassa sijaitseva Oracle Arena.


title: Golden State Warriors

text: Warriorsin suurimpia tähtipelaajia 2010-luvulla ovat olleet Stephen Curry, Klay Thompson, Draymond Green, Andre Iguodala ja Kevin Durant. Joukkueen päävalmentajana toimii Steve Kerr.


title: Golden State Warriors

text: Warriorsin kotikaupunki ei aina ole ollut Oakland, vaan joukkue aloitti vuonna 1946 Philadelphiassa. Silloisen joukkueen ykkösmies oli Joe Fulks, joka johdatti joukkueen sen ensimmäiseen mestaruuteen Chicago Stagsia vastaan voitoin 4–1. Edellisellä kaudella Fulks oli tehnyt runkosarjassa 23,2 pistettä ottelua kohden. Warriors ylsi finaaleihin myös kausilla 1947–1948 ja 1951–1952. Vuoden 1948 finaaleissa se kärsi tappion Baltimore Bulletsille voitoin 4–2, mutta keväällä 1952 se voitti vastustajansa Fort Wayne Pistonsin 4–1.


title: Golden State Warriors

text: Kaudella 1959–1960 joukkue varasi Wilt Chamberlainin, joka myöhemmin sai lempinimen "The Stilt" (puujalka). Chamberlain oli jo tulokaskaudellaan ylivoimainen pelaaja tehtyään 37,6 pistettä ja otettuaan 28 levypalloa peliä kohden. Hänet valittiin NBA:n tähdistöotteluun, sen arvokkaimmaksi pelaajaksi, vuoden tulokkaaksi ja vielä koko kauden arvokkaimmaksi pelaajaksi. Warriors vaihtoi kotikaupunkiaan kaudella 1962–1963: uusi kaupunki oli San Francisco. Pelatessaan San Franciscossa joukkue pääsi finaaliin kaksi kertaa mutta hävisi molemmat. Finaalipaikkakin oli lähes yksin Chamberlainin ansiota. Hän voitti NBA:n korikuninkuuden kahdesti peräkkäin kausilla 1962–1963 ja 1963–1964 heti joukkueen siirryttyä San Franciscoon, ja sitä ennen hän oli voittanut saman tittelin myös Philadelphiassa kolme kertaa peräkkäin. Hän voitti vielä kahdesti korikuninkuuden siirryttyään pelaamaan Philadelphia 76ersin riveihin. Näin ollen hän voitti koritilaston seitsemän kertaa peräkkäin.


title: Golden State Warriors

text: Chamberlain pitää hallussaan myös muitakin ennätyksiä: eniten pisteitä yhdessä ottelussa (100), eniten levypalloja yhdessä ottelussa (55), suurin pistekeskiarvo yhdellä kaudella (50,4), eniten levypalloja (23 924) uralla, sekä levypallotilaston voittaminen 11 kautena pelaamistaan 14 kaudesta. Hänet on valittu NBA:n kaikkien aikojen 50 parhaan joukkoon.


title: Golden State Warriors

text: Golden State Warriors voitti NBA:n mestaruuden ensimmäisen kerran vuonna 1975 (aiemmin joukkue oli nimeltään Philadelphia Warriors), jolloin se kukisti finaaleissa Washington Bulletsin voitoin 4–0. Finaalisarjan arvokkaimmaksi pelaajaksi valittiin tuolloin Rick Barry, joka on sittemmin valittu NBA:n kaikkien aikojen 50 parhaan pelaajan joukkoon. Barry oli tehnyt runkosarjassa 30,6 pistettä ja riistänyt 2,85 palloa peliä kohden. Hän oli myös vuoden kuudenneksi paras syöttäjä keskiarvolla 6,2 ja oli ainoa iso pelaaja, joka sijoittui syöttötilastossa kymmenen parhaan joukkoon.


title: Golden State Warriors

text: Ennen kautta 2006–2007 Warriors oli pitkään liigan huonoimpia joukkueita. Kaudella 2006–2007 se onnistui pääsemään pudotuspeleihin ensimmäistä kertaa yli kymmeneen vuoteen. Menestyksen avaintekijöitä oli kauppa, jossa Warriors sai Indiana Pacersilta muun muassa Stephen Jacksonin ja Al Harringtonin. Pudotuspelien ensimmäisellä kierroksella Golden State voitti runkosarjan parhaan joukkueen ja suuren ennakkosuosikin, Dallas Mavericksin. Toisella kierroksella Warriors kuitenkin hävisi Utah Jazzille.


title: Golden State Warriors

text: Warriors saavutti toisen mestaruutensa nykyisellä nimellään 40 vuotta edellisen mestaruuden jälkeen, kun se kaudella 2014–2015 voitti loppuotteluissan otteluvoitoin 4–2 Cleveland Cavaliersin, jossa pelasi LeBron James. Kauden arvokkaimmaksi pelaajaksi valittiin Stephen Curry ja loppuottelujen parhaaksi pelaajaksi Andre Iguodala.


title: Golden State Warriors

text: Kauden 2015–2016 alussa Warriors pelasi historiallisen voittoputken: 16 ensimmäistä voitettua ottelua oli NBA:n ennätys, 21 voittoa taas Pohjois-Amerikan kaikkien ammattilaissarjojen ennätys. Joukkue voitti myös ennätykselliset 13 ensimmäistä vierasotteluaan. Warriors voitti lopulta kauden 24 ensimmäistä otteluaan ja teki edelliskauden loppu mukaan lukien yhteensä 28 ottelun voittoputken, kunnes se hävisi joulukuussa Milwaukee Bucksille ja jäi viiden ottelun päähän Los Angeles Lakersin 1970-luvun alun voittoennätyksestä. Kauden puolivälissä Warriorsin voitto–tappiosuhde oli 37–4, mikä jäi yhden voiton päähän NBA:n ennätyksestä. Kauden päätteksi joukkue teki uuden ennätyksen 73 voitolla ja rikkoi Chicago Bullsin aiemman ennätyksen yhdellä voitolla.


title: Golden State Warriors

text: Vuonna 2017 Kevin Durantilla vahvistunut Warriors voitti toisen NBA-mestaruutensa kolmen vuoden sisään. Durant nimettiin vuoden 2017 finaalien arvokkaimmaksi pelaajaksi. Myös vuonna 2018 Warriors voitti mestaruuden Durantin tultua jälleen nimetyksi finaalien arvokkaimmaksi pelaajaksi.


title: Golden State Warriors

text: Oakland vakiintui Warriorsin kotikaupungiksi vasta vuonna 1989. Toukokuussa 2012 Warriors tiedotti palaavansa lahden toiselle puolelle San Franciscoon vuonna 2019. Kyseiseen ajankohtaan mennessä kaupungin satama-alueelle rakennetaan uusi, 19 000 katsojan monitoimiareena, joka tulee toimimaan Warriorsin uutena kotiareenana.


Kruger Mpumalangan kansainvälinen lentoasema on pieni lentoasema, joka sijaitsee Nelspruitissa, Etelä-Afrikassa. Lentoasema palvelee pääosin Krugerin kansallispuistoon tulevia matkailijoita.


title: Ilmiliekki Quartet

text: Ilmiliekki Quartet on suomalainen jazzyhtye. Yhtye perustettiin tammikuussa 2002, ja sen jäsenet ovat Antti Lötjönen (s. 1980), basso; Olavi Louhivuori (s. 1981), rummut; Tuomo Prättälä (s. 1979), piano ja Verneri Pohjola (s. 1977), trumpetti ja melodika. Myös lyömäsoittaja Jaska Lukkarinen on soittanut yhtyeen riveissä. Yhtyeen lähestyy tyylillisesti free jazzia, ja sen kappaleissa vuorottelevat sävelletyt ja improvisoidut jaksot.


title: Ilmiliekki Quartet

text: Ilmiliekki Quartet voitti Pohjoismaisen Young Nordic Jazz Comets -yhtyekilpailun vain puoli vuotta perustamisensa jälkeen heinäkuussa 2002. TUM Records julkaisi yhtyeen ensimmäisen levyn "March of the Alpha Males" julkaistiin vuonna 2003. Albumi sisältää Pohjolan, Prättälän ja Louhivuoren säveltämiä kappaleita sekä kolme lainakappaletta Björkiltä, Radioheadilta ja Ornette Colemanilta. Levy oli ehdolla Jazz-Emman saajaksi. Vuonna 2004 Finland Festivals valitsi Ilmiliekki Quartetin Vuoden nuoreksi taiteilijaksi, ja "March of the Alpha Males" voitti Teosto-palkinnon. Yhtye voitti Jazzrytmit-lehden järjestämän suomalaisten kriitikkojen vuotuisen yhtyeäänestyksen vuosina 2003–2006, kahtena jälkimmäisenä vuonna yhdessä The Five Corners Quintetin kanssa.


title: Ilmiliekki Quartet

text: TUM Records julkaisi Ilmiliekki Quartetin toisen albumin "Take It With Me" julkaistiin vuonna 2006. Myös tällä levyllä on Pohjolan, Prättälän ja Louhivuoren säveltämiä kappaleita ja lisäksi lainakappaleet Tom Waitsilta, Red Hot Chili Peppersiltä sekä Suzanne Vegalta. Albumi pääsi brittiläisen The Observer -lehden vuoden 2007 parhaiden levyjen listan sijalle 47.


title: Ilmiliekki Quartet

text: Vuonna 2009 Ilmiliekki Quartet julkaisi yhdessä laulaja Emma Salokosken kanssa ruotsinkielisiä lauluja sisältävän "Vi sålde våra hemman" -albumin. Albumilla on kansanlauluja, lauluiksi sovitettuja runoja ja yksi Salokosken sanoittama ja Pohjolan säveltämä kappale. Albumi oli Suomen virallisen albumilistalla kolme viikkoa, parhaimmillaan sijalla 12.


title: Ilmiliekki Quartet

text: Ilmiliekki Quartet työstää parhaillaan kolmatta omaa albumiaan.


title: Ilmiliekki Quartet

text: Ilmiliekki Quartet on esiintynyt Suomen lisäksi Euroopassa, Yhdysvalloissa muun muassa Lincoln Centerissä New Yorkissa, Kanadassa, Australiassa ja Uudessa-Seelannissa sekä Marokossa.


title: Ferenc II Rákóczi

text: Ferenc II Rákóczi (s. 27. maaliskuuta 1676 – 8. huhtikuuta 1735, saks. Franz Rákóczi) oli unkarilainen aatelinen ja suurmaanomistaja, joka johti unkarilaisten kapinaa Habsburgeja vastaan. Kapina ajoittui laajemman Espanjan perimyssodan aikaan 1700-luvun alussa ja sen aikana Rákóczista tehtiin Transilvanian ruhtinas. Kapinallisten liittolaisen Ranskan jäädessä lopulta tappiolle myös kapinalliset taipuivat Rákócziin selän takana rauhaan vuonna 1711. Rákóczi vietti kapinan jälkeen elämänsä maanpaossa Osmanien valtakunnassa.


title: Ferenc II Rákóczi

text: Ferenc II Rákóczi syntyi Boršassa ) 27. maaliskuuta 1676. Hänen isänsä oli ruhtinas ja suurmaanomistaja Ferenc I Rákóczi ja äiti Ilona Zrínyi.


title: Ferenc II Rákóczi

text: Ferenc II:n isä Ferenc Rákóczi johti vuonna 1670 Ylä-Unkarissa (nykyisessä Slovakiassa) nostettua kapinaa Habsburgeja vastaan, jonka keisarilliset joukot murskasivat helposti. Kapinaa järjestämässä olleista unkarilaisista monet teloitettiin, mutta Ferenc Rákóczi säästettiin lunnaita vastaan. Kapinaliike unkarilaisten keskuudessa ei kuitenkaan ollut sammunut, ja nyt sitä innoittivat unkarilaisiin kapinan jälkeen kohdistetut puhdistustoimet. Maanpakolaiset, lainsuojattomat ja maansa menettäneet aateliset alkoivat muodostaa "kurutseiksi" kutsuttuja kapinallisjoukkoja Transilvaniassa, josta he tekivät rajan yli hyökkäyksiä Unkariin. Nimenä kurutsit johdettiin ehkä ristiretkeläistä tarkoittavasta sanasta "cruciatus". Habsburgien puolella taistelleet tunnettiin puolestaan nimellä "labantsit". Kurutsien johtoon nousi vuonna 1678 Imre Thököly, joka solmi avioliiton sittemmin leskeksi jääneen Ferenc II Rákóczin äidin Ilona Zrínyin kanssa. Thököly julistettiin Ylä-Unkarin ruhtinaaksi ja hän sai tukea Osmanien valtakunnalta. Turkkilaiset kärsivät kuitenkin huomattavan tappion Kahlenbergin taistelussa vuonna 1683. Thököly jäi yksin kapinansa kanssa, ja kurutsit alkoivat siirtyä Habsburgien puolelle. Vuonna 1688 kukistui Munkácsin linna, jota Ferencin äiti oli puolustanut kaksi vuotta. Linnan menetyksen jälkeen Thököly ja Zrínyi siirtyivät maanpakoon Osmanien valtakuntaan. Karlowitzin rauhan jälkeen vuonna 1699 Habsburgit olivat vallaneet suurimman osan Unkaria takaisin turkkilaisilta.


title: Ferenc II Rákóczi

text: Ferenc II Rákóczi erotettiin äidistään Munkásin linnan menetyksen jälkeen. Rákóczi vietiin aluksi Wieniin ja sittemmin jesuiittaluostariin Böömiin, jossa hän sai itävaltalaisen kasvatuksen. Rákóczista pyrittiin tekemään uskollinen Habsburgeille. Unkarissa mieliala oli kuitenkin edelleen keisarivihamielinen. Habsburgit olivat vallanneet Unkarin turkkilaisilta, mutta kansaa rasittivat sotaväen majoittamiset, protestantteihin kohdistettu vaino ja raskas verotaakka. Unkaria ei kohdeltu niinkään vapautettuna, kuin valloitettuna alueena. Tokajin viinialueen talonpojat olivat nousseet kapinaan vuonna 1697. Rákóczi palasi Itävallasta sukunsa maille vuonna 1694. Hän oli kotimaassaan omaksunut unkarilaisuusaatteen muilta Unkarin ylimystön jäseniltä. Tokajin kapinalliset pyysivät Rákóczia asettumaan kapinansa johtoon. Rákóczi kieltäytyi aluksi, mutta lopulta hän alkoi suunnitella salaliittoa joidenkin muiden unkarilaisten aatelismiesten kanssa. Salaliittolaiset yrittivät ottaa yhteyttä Habsburgien viholliseen Ranskan kuningas Ludvig XIV:een. Yritys paljastui ja maanpetoksesta vangitun Rákóczin onnistui paeta Puolaan. Pako vankisellistä onnistui valepuvussa Rákóczin vaimon avustuksella. Puolassa Rákóczista tuli kurutsien johtaja ja hän kannusti "jokaista aatelista ja aatelitonta unkarilaista" nousemaan kapinaan.


title: Ferenc II Rákóczi

text: Rákóczin vapaustaisteluun alkoi liittyä unkarilaisia maaorjia sekä esimerkiksi tilojensa takavarikoimisesta suuttuneita aatelisia. Joukkoihin liittyneet maaorjat vapautettiin feodaalivelvollisuuksistaan. Kapinan tavoite oli Unkarin itsenäisyys, Habsburgien syökseminen vallasta ja uuden kuninkaan valinta. Habsburgeille kapinan syttyminen saapui huonoon aikaan. Habsburgien Espanjaa hallinnut haara oli sammunut vuonna 1700, minkä jälkeen Ranska ja Habsburgit ajautuivat vuodesta 1701 vuoteen 1713/14 kestäneeseen Espanjan perimyssotaan, johon myös muut Euroopan valtiot sekaantuivat. Kun Baijerista tuli Ranskan liittolainen vuonna 1703 Habsburgit joutuivat keskittämään joukkonsa perintömaidensa puolustukseen. Unkarin itäosat ja Transsilvania jäivät nopeasti Rákóczin joukkojen haltuun. Vuonna 1704 Transsilvanian valtiopäivät tekivät Rákóczista hallitsevan ruhtinaan (). Sotatilanne muualla muuttui kuitenkin vuonna 1704. Rákóczi oli perustanut kapinansa toivolle siitä, että Ranska pääsisi voitolle Habsburgeista. Kuitenkin elokuussa 1704 ranskalaiset kärsivät merkittävän tappion Blenheimin taistelussa itävaltalais-englantilaiselle armeijalle. Kolme vuotta myöhemmin ranskalaiset karkotettiin myös Italiasta, ja prinssi Eugen saattoi keskittää huomionsa Unkariin.


title: Ferenc II Rákóczi

text: Unkarilaisten Ranskalta saama apu oli lopulta vähäistä. Kapinallisilla ei ollut tarpeeksi aseita ja osaavia johtajia. Vaikka kevyitä osastoja muodostaneet kurutsit saavuttivat joitakin voittoja, suuremmissa ratkaisutaisteluissa kuten Nagyszombatissa vuonna 1704 ja Zsibón taistelussa vuonna 1705 he kärsivät tappioita keisarillisille joukoille. Keisari Leopold I oli kuollut vuonna 1705 ja hänen seuraajansa Joosef I oli valmis joihinkin myönnytyksiin ja neuvotteluratkaisuun: kapinalliset saisivat armahduksen, ja Unkarin perustuslaki sekä säätyjen oikeudet palautettaisiin. Rákóczi halusi kuitenkin myös esimerkiksi varakuninkuuden palauttamista ja Transsilvanian riippumattomuutta. Ehtoihin ei suostuttu, ja vuonna 1707 Ónodin maapäivät äänestivät Habsburgien menettäneen Unkarin kruunun. Unkari oli kuitenkin Ranskan kääntyneen sotaonnen takia erityksissä. Apua etsittiin eri suunnilta, esimerkiksi Ruotsin Kaarle XII:lta ja Venäjän keisari Pietari Suurelta. Pietari oli luvannut kapinallisille apua ja tuki eräässä vaiheessa jopa Rákócziin valitsemista Puolan kuninkaaksi. Puolalaiset päätyivät kuitenkin valitsemaan kuninkaaksi Stanislaw Leszczyńkin, eikä Venäjän apu lopulta toteutunut.


title: Ferenc II Rákóczi

text: Kurutsit kärsivät suuren tappion Trencsénissä vuonna 1708, minkä jälkeen he joutuivat vetäytymään kapinan ydinalueelle Ylä-Unkariin (nykyiseen Slovakiaan). Kapinaliike oli nyt myös sisäisesti riidoissa. Kapinan rahoittamiseksi verotusta oli jouduttu kiristämään, ja monet unkarilaisista aristokraateista vastustivat ruhtinaan lisääntyvää valtaa. Merkittävä osa kurutseista alkoi kannattaa rauhaa Habsburgien kanssa. Rákóczin matkustettua tapaamaan Pietari Suurta Puolaan kapinallisten ylipäällikkö Sándor Károlyi teki helmikuussa 1711 sopimuksen keisarillisia johtaneen Miklós Pálffyn kanssa Rákóczin tietämättä. Kapinalliset tunnustivat Habsburgien oikeuden Pyhän Tapanin kruunuun ja vastineeksi he saivat armahduksen. Lisäksi keisari lupasi kunnioittaa Unkarin ja Transsilvanian perustuslakeja ja uskonvapautta. Rákóczi ei hyväksynyt rauhaa eikä ottanut armahdusta vastaan vaan haki turvapaikkaa ensin Puolasta ja sitten Ranskasta. Vuonna 1717 hän siirtyi Osmanien valtakuntaan Istanbuliin. Hänen tarkoituksenaan oli koota joukkoja Itävaltaa vastaan, mutta Turkin sota Habsburgien kanssa päättyi hieman ennen hänen saapumistaan. Rákóczi vietti Turkissa lopun elämänsä ja kuoli Rodostossa 8. huhtikuuta 1735.


title: Integraaliyhtälö

text: Integraaliyhtälö on yhtälö, jossa esiintyy integraalin sisällä tuntematon funktio. Integraaliyhtälöt ovat läheistä sukua differentiaaliyhtälöille, ja usein tutkittava ongelma voidaan ilmaista molemmilla tavoilla. Tällaisesta vaihtoehtoisesta muotoilusta yleisin esimerkki ovat Maxwellin yhtälöt.


title: Integraaliyhtälö

text: Integraaliyhtälöiden yksinkertaisin perustyyppi on ensimmäisen lajin Fredholmin yhtälö


title: Integraaliyhtälö

text: Tässä formula_2 on tuntematon funktio ja formula_3 integraalin "ydin" (vrt. integraalimuunnokset). Fredholmin yhtälön tunnuspiirre on, että molemmat integrointirajat ovat vakioita. Jos tuntematon funktio esiintyy myös integraalin ulkopuolella, kyseessä on toisen lajin Fredholmin yhtälö


title: Integraaliyhtälö

text: Tässä esiintyvä kerroin formula_5 vastaa yhtälön ominaisarvoa.


title: Integraaliyhtälö

text: Jos jompikumpi integrointiraja on muuttuja, kyseessä on Volterran yhtälö. Myös näitä on tuntemattoman funktion formula_6 sijainnin perusteella ensimmäistä lajia


title: Integraaliyhtälö

text: ja toista lajia


title: Integraaliyhtälö

text: Analogisesti differentiaaliyhtälöiden kanssa puhutaan "homogeenisesta" yhtälöstä, jos formula_9. Muutoin yhtälö on "epähomogeeninen".


title: Integraaliyhtälö

text: Jos yhtälössä esiintyy myös tuntemattoman funktion derivaattoja, kyseessä on integrodifferentiaaliyhtälö. Näitä tulee vastaan joissakin fysiikan sovelluksissa, esimerkiksi säteilynkuljetuksen teoriassa.


title: Mars 1

text: Mars 1 (1962 Beta Nu 1) oli neuvostoliittolainen Mars-luotain, joka laukaistiin 1. marraskuuta 1962. Se oli Neuvostoliiton ensimmäinen Mars-ohjelman luotain. Alusta on toisinaan kutsuttu myös nimillä "Sputnik 23" ja "Mars 2MV-4".


title: Mars 1

text: Mars 1 -luotaimen oli tarkoitus lentää Marsin ohilento 11 000 km:n etäisyydeltä. Luotaimen instrumentointi oli suunniteltu kuvaamaan Marsia, mittaamaan kosmista säteilyä, mikrometeoroideja ja Marsin kaasukehää.


title: Mars 1

text: Mars 1 on kehitetty Venera-luotaimista. Se oli 3,3 m pitkä ja halkaisijaltaan 1 m:n levyinen rakenne. Sen kärkiväli oli 4 metriä aurinkopanelit avauttuna.


title: Mars 1

text: Alus laukaistiin nelivaiheisella raketilla. Alus lähetti Maahan 61 radiolähetystä. 21. maaliskuuta 1963 alus lopetti lähettämästä ilmeisesti siksi, että antenni ei enää ollut suunnattu kohti Maata. Alus ohitti Marsin 190 000 km:n etäisyydellä.


title: Mars 1

text: Alus mittasi Maan säteilyvyöhykkeiden säteilytason.


title: Rauman satama

text: Rauman satama (LOCODE: FI RAU) on Raumalla sijaitseva Suomen kolmanneksi suurin konttisatama ja sen osuus länsirannikon satamien kautta kulkevista konteista välillä Turku-Tornio on yli 70 %. Sataman merkittävimmät tavaralajit ovat metsäteollisuustuotteet ja kappaletavara.


title: Rauman satama

text: Sataman osat ovat Iso-Hakuni, Petäjäs, Laitsaaren keskuslaituri, Pikisaari, konttiterminaali ja Martinkarin öljy- ja kemikaalisatama. Laitureita on 20.


title: Rauman satama

text: Rauman Satama Oy käynnisti nykyisen konttiterminaalin alueella mittavan rakennusinvestoinnin huhtikuun 2016 aikana. Hankkeen kustannusarvio on noin 21,5 miljoonaa euroa. Hankkeessa laajennetaan samanaikaisesti nykyistä konttiterminaalia rakentamalla lisää laituritilaa konttilaivoille sekä uutta satamakenttää konttien varastointiin. Samalla Petäjäksen irtolastilaituria syvennetään 12 metrin kulkusyvyyteen.


title: Rauman satama

text: Rauman satamaa on laajennettu vuoden 2018 aikana. Väylä syvennettiin 12 metriin ja laituria pidennettiin 160 metristä 520 metriin. Konttisataman kapasiteetti kasvoi 300 000 kontista 500 000 konttiin vuodessa. Laajennustyöt maksoivat yhteensä 65 miljoonaa euroa.


title: Rauman satama

text: Rauman Satama Oy on Rauman kaupungin tytäryhtiö ja sillä oli vuoden 2015 alussa henkilöstöä noin 30. Rauman Satama Oy aloitti toimintansa 1. tammikuuta 2015 jatkaen Rauman satamaliikelaitoksen liiketoimintaa. Rauman Satama Oy:n liikevaihto vuonna 2015 oli 11,2 M€ ja liikevoittoa 3,1 M€. Sataman johtajana on toiminut vuodesta 1999 lähtien Hannu Asumalahti, joka jatkaa sataman toimitusjohtajana.


title: Rauman satama

text: Rauman Satama Oy:n tavoitteena on olla "Suomen turvallisin satama". Tavoitteeseen päästään jatkuvalla kehitystyöllä satama-alueen toimijoiden kesken sekä alueella liikkuvien ja työskentelevien päivittäisillä ratkaisuilla. Rauman Satama Oy:n sertifioitu työterveys- ja työturvallisuusjärjestelmä OHSAS 18001 liittää työsuojeluasiat myös osaksi organisaation omaa jokapäiväistä toimintaa.


title: Rauman satama

text: Vuonna 2015 Rauman sataman kokonaisliikenne oli yhteensä 5,74 milj. tonnia, jossa on kasvua 2,2 prosenttia edelliseen vuoteen 2014 verrattuna. Tavaralajeista eniten kasvoivat paperin, sellun ja sahatavaran vientikuljetukset sekä raakapuun ja tuonti. Kappaletavara ja nestekuljetukset olivat sen sijaan hienoisessa laskussa. Viime vuonna kuljetettiin Rauman sataman kautta 263 000 konttiyksikköä (TEU), mikä merkitsee 5,5 prosentin vähennystä vuoteen 2014 verrattuna, mutta on kuitenkin sataman toiseksi suurin konttimäärä kautta aikain. Konteissa kuljetetun tavaran määrä oli 2,07 Mt (-4,2 %).


title: Rauman satama

text: Rauman sataman vuosittainen rahtimäärä:


title: Chandrayaan-1

text: Chandrayaan-1 (, sanskriitista chandra 'Kuu', yaan 'alus') oli Intian ensimmäinen kuuluotain. Se laukaistiin 22. lokakuuta 2008 PSVL-kantoraketilla. Luotain siirtyi Maata kiertävältä radalta Kuuta kohti suuntautuvalle radalle 4. marraskuuta 2008 ja asettui 8. marraskuuta 2008 Kuuta kiertävälle radalle.


title: Chandrayaan-1

text: Luotain saapui lopulliselle Kuun kiertoradalleen 12. marraskuuta 2008, ja sen oli tarkoitus kiertää Kuuta 100 kilometrin korkeudella kahden vuoden ajan. 14. marraskuuta Kuuta kiertävä Chandrayaan-1-luotain laukaisi kolme tiedelaitetta kuljettavan iskeytymisaluksen (MIP eli Moon Impact Probe) menestyksellisesti Kuun pintaan, jossa se tunkeutui kraatterin pinnan läpi. Luotain toimi kuun kiertoradalla noin yhdeksän kuukautta. Mission toteutus maksoi Intialle 79 miljoonaa dollaria .


title: Chandrayaan-1

text: Luotain kuvasi korkealaatuisen kolmiulotteisen kartan Kuusta ja tutki Kuun kemiallista koostumusta. Chandrayaan-1 kuljetti satelliittiosan lisäksi mukanaan myös pientä iskeytymisluotainta. Iskeytymisluotain laukaistiin kohti Kuuta Chandrayaan I:n päästyä 100 kilometrin etäisyydelle Kuusta. Vuoden 2009 puolivälissä luotaimen tähtisensori, jonka avulla aluksen asento määritetään, lakkasi toimimasta liian suuren säteilyannoksen takia. Ongelma ei estänyt aluksen toimintaa, mutta sen kiertäminen vaati muiden, epätarkempien asentosensoreiden käyttöä.


title: Chandrayaan-1

text: Avaruusluotaimen massa oli 1300 kg. Sen kustannukset olivat noin 70 miljoonaa euroa. Intian avaruusjärjestön hanke julkistettiin syyskuussa 2004. Laitteita siihen toimittivat ESA ja NASA.


title: Chandrayaan-1

text: Siinä olivat seuraavat näkyvän valon, infrapunan ja röntgenalueen instrumentit:


title: Chandrayaan-1

text: 29. elokuuta 2009 ISRO ilmoitti menettäneensä yhteyden luotaimeen. Intian ensimmäinen kuuluotain toimi vajaan vuoden ajan, joka on hyvä saavutus muiden avaruusmaiden ensimmäisten kuuluotainten historiaan verrattuna. Missio maksoi Intialle vain 100 miljoonaa dollaria ja luotain ehti toteuttaa 95% tieteellisistä tavoitteistaan. Koska aiemmin yksi luotaimen tiedelaite jo aiemmin lakkasi toimimasta Auringosta saapuneen säteilyn vuoksi, voi koko aluksen suunniteltua lyhyempi toimintaikä olla länsimaiden säteilynkestävän elektroniikan vientikieltojen "ansiota": nykyiset ITAR-säännöt kieltävät jopa intialaisten rakettien käytön länsimaisten tietoliikennesatelliittien laukaisuissa. ISRO ilmoitti syyskuun alussa 2009 ensin, että satelliitin lämpösuunnittelu olisi pettänyt, joka oli 1960-luvulla sekä Yhdysvaltain että Neuvostoliiton avaruusalussuunnittelun ongelmia, ja myöhemmin kertoi pääsyyksi elektroniikkaan tulleet säteilyvauriot . Missio oli kuitenkin toteuttanut 95% tavoitteistaan.


title: Chandrayaan-1

text: Intia suunnitteli alun perin Venäjän avaruusjärjestön kanssa yhteistä Chandrayaan-2-kuuhanketta vuodeksi 2010. . Elokuussa 2009 ISRO ilmoitti kuuluotaimen suunnittelun olevan valmis ja läpäisseen intialais-venäläisen suunnittelukatselmuksen. Vuonna 2007 Intia ja Venäjä sopivat teknisestä yhteistyöstä tämän avaruusluotaimen suunnittelussa. Vuoden 2009 lopussa Intian tiede- ja teknologiaministeri Prithviraj Chavan ilmoitti aluksen kuljettavan kuuta kiertävän aluksen, laskeutujan ja kuuajokin. Tämän lennon toteutus on siirtynyt kahdella tai kolmella vuodella, vuoden 2013 alkuun . Vuoden 2012 keväällä ilmoitettiin, että laukaisu lykkääntyy edelleen vuodesta 2014 eteenpäin Intian kehittäessä raskasta kantorakettia.


title: Chandrayaan-1

text: Intian miehitetty kuulento on hahmoteltu useita vuosia tätä myöhemmäksi.


title: Asia Argento

text: Aria Asia Maria Vittoria Rossa Argento (s. 20. syyskuuta 1975 Rooma, Italia) on italialainen näyttelijä ja elokuvaohjaaja. Hän tekee töitä myös DJ:nä, valokuvaajana ja käsikirjoittajana, ja on toiminut mallina muun muassa vaatevalmistaja Miss Sixtyn mainoskampanjassa. Argenton luultavasti tunnetuin teos on elokuva "Petollinen on ihmissydän" ("The Heart is Deceitful Above All Things"), jonka Argento itse ohjasi, ja jossa hän näytteli pääosassa. Hän kirjoitti myös elokuvan käsikirjoituksen samannimisen romaanin pohjalta.


title: Asia Argento

text: Argento syntyi 20. syyskuuta 1975 Roomassa, Italiassa. Hänen isänsä on kuuluisa italialainen kauhuelokuvien ohjaaja Dario Argento, ja äiti näyttelijä Daria Nicolodi. Argenton virallinen etunimi on Aria, sillä Italian laki kielsi tuolloin maantieteelliset etunimet. Esiteininä Aria siirtyi käyttämään nimeä Asia. Hänellä on kaksi vanhempaa siskopuolta vanhempiensa aiemmista suhteista: Fiore Argento ja Anna Ceroli, joka kuoli moottoripyöräonnettomuudessa vuonna 1994 (Argenton ohjaama elokuva "Scarlet Diva", vuodelta 2000, on omistettu Annalle). Argenton vanhemmat erosivat vuonna 1986.


title: Asia Argento

text: Argento aloitti näyttelijäuransa isänsä elokuvissa, eikä suunnitellut jatkavansa uraa. Hän unelmoi kirjailijan ja ohjaajan urista. Eräs kimmoke Asian näyttelijän uralla oli hänen äitinsä Darian esiintyminen hänen isänsä Darion elokuvassa "Pelkoa ei voi paeta" ("Tenebrae", 1982). Tuon elokuvan lopussa Daria kiljuu merkittävällä voimalla ja kohtauksen tunnelataus teki syvän vaikutuksen Asiaan ja (äitinsä mukaan) kohtauksella oli suuri merkitys Asian tulevaan uraan näyttelijänä. Myöhemmin Daria on paljastanut, että ei kohtauksessa oikeastaan näytellyt vaan päästi ulos omia tunteitaan elokuvan teon stressistä ja hänen vaikeammaksi käyvästä suhteestaan Darion kanssa.


title: Asia Argento

text: Argentolla on kaksi lasta, tytär Anna Lou (s. 2001) ja poika Nicola Giovanni (s. 2008). Anna Loun isä on Marco Castoldi, joka on italialaisen Bluevertigo-yhtyeen laulaja. Nicola Giovannin isä on Argenton silloinen aviomies, italialaisamerikkalainen ohjaaja Michele Civetta. Argento ja Civetta menivät naimisiin 27. elokuuta 2008, ja erosivat 2013.


title: Asia Argento

text: 2017 Argenton uutisoitiin seurustelevan julkkiskokki Anthony Bourdainin kanssa. Suhde päättyi 8.6.2018 Bourdainin tehtyä itsemurhan.


title: Coimbatore

text: Coimbatore () on kaupunki Tamil Nadun osavaltiossa Intiassa. Sitä kutsutaan myös nimellä Kovai. Kaupungissa asui 930 882 ihmistä vuonna 2001 väestönlaskennan mukaan. Coimbatore on osavaltion toiseksi suurin kaupunki Chennain jälkeen. Kaupungin lähistöllä on lentoasema. Coimbatore sijaitsee osavaltion länsiosassa lähellä Keralan rajaa. Se on samannimisen Coimbatoren piirikunnan pääkaupunki.


title: Coimbatore

text: Coimbatore on teollisuuskaupunki, jossa on perinteisesti konepaja- ja tekstiiliteollisuutta. Viime vuosina myös IT-alan yrityksiä on siirtynyt kaupunkiin.


title: Bertalan Farkas

text:
Bertalan Farkas (s. 2. elokuuta 1949 Gyulaháza, Unkari) on lentäjä ja kosmonautti. Hän oli ensimmäinen unkarilainen ja esperantisti avaruudessa.
Bertalan Farkas valmistui sotilaslentäjäksi Szolnokin koulusta vuonna 1969 ja sai jatkokoulutusta Neuvostoliitossa 1972. Hän toimi myös tutkijana Budapestin teknillisessä korkeakoulussa. Hän yleni prikaatikenraaliksi.
1. maaliskuuta 1978 hänet valittiin kosmonautiksi Interkosmos-ohjelmaan. Vuonna 1980 hän lensi Saljut 6 -avaruusasemalla. Hän lensi Sojuz 36 -aluksella asemalle ja alas Sojuz 35 -aluksella.
Hän toimi maansa sotilasasiamiehenä Washingtonissa. Nykyisin hän on budapestiläisen
Airlines Service and Trade Ltd.-yhtiön toimitusjohtaja. Hän on naimisissa Anikó Farkasin kanssa. Perheessä on kolme lasta: Aida, Ádám ja Bertalan.


title: Hersham and Walton Motors

text: Hersham and Walton Motors eli HWM oli Formula 1 -talli kausilla 1951-1955. Se osallistui yhteensä 14 Grand Prix -kilpailuun saavuttamatta yhtään voittoa tai paalupaikkaa . Tosin se osallistui 1954 ja 1955 vain yhteen kilpailuun molemmilla kausilla.


title: Auguste Mariette

text: François Auguste Ferdinand Mariette (11. helmikuuta 1821 – 19. tammikuuta 1881) oli ranskalainen tutkija ja arkeologi. Hän oli aikansa johtava egyptologi ja Kairon Egyptiläisen museon perustaja.


title: HWM

text: HWM-lyhenne tarkoittaa seuraavia asioita:


title: Visakhapatnam

text: Visakhapatnam (, ) on satamakaupunki Andhra Pradeshin osavaltiossa Intian itärannikolla. Kaupungin asukasluku oli 1 728 128 vuonna 2011. Kaupungissa on yksi Intian suurimmista satamista ja vanhin telakka. Se on merkittävä rautateiden solmukohta, ja sen asema tunnetaan usein edelleen siirtomaa-aikaisella nimellään Waltair.


title: Visakhapatnam

text: Nähtävyyksiä ovat muun muassa Visakhapatnamin rannat, Arakun laakso ja Borran luolat sekä muinaiset temppelit.


title: Monte Carlo -simulaatio

text: Monte Carlo -simulaatio on numeerisen mallintamisen menetelmä, jossa hyödynnetään todennäköisyyslaskentaa ja tilastotiedettä. Siinä toistetaan samantapaisia laskelmia useita kertoja peräkkäin käyttäen jotain nk. "Monte Carlo -algoritmia". Tulos ei ole tarkka. Sitä käytettäessä virheen todennäköisyys voidaan kuitenkin asettaa halutulle tasolle mutta tarkkuuden kasvaessa myös suoritusaika kasvaa. Nimensä simulaatiomenetelmä on saanut Monte Carlon kasinoista.


title: Monte Carlo -simulaatio

text: Monte Carlo -algoritmia käytettäessa tehdään sarja satunnaisia arvauksia, joista jokainen eliminoi joukon mahdollisia ratkaisuja. Tulos on sitä tarkempi, mitä enemmän arvauksia tehdään.Menetelmä sopii erityisen hyvin moniulotteisille ongelmille, joiden lähtötietojen tiedetään olevan epätarkkoja. Eräs tunnetuimmista Monte Carlo -simulaatioiden sovelluksista on sääennusteissa käytetyt "parviennusteet". Niissä samaa ilmakehämallia ajetaan hiukan erilaisin lähtötiedoin samalle ennustusjaksolle kymmeniä, jopa satoja kertoja. Tällöin malliajojen tulosten hajonnasta voidaan tehdä johtopäätöksiä sääilmiöiden todennäköisyyksistä ja ennusteiden epävarmuudesta.


title: Monte Carlo -simulaatio

text: Eräs Monte Carlo -menetelmän käyttötavoista on nopea tarkastus, onko kokonaisluku N alkuluku. Monte Carlo -algoritmia menetelmässä valitaan satunnaisesti joukko kokonaislukuja väliltä 2 ja ½N. Mikäli jokin näistä luvuista jakaa N:n niin, että lopputulos on kokonaisluku, ei N ole alkuluku. Monte Carlon algoritmi antaa "melko varman" vastauksen ongelmaan erittäin nopeasti verrattuna muihin menetelmiin.


title: Tony Brooks

text: Charles Anthony Stanford Brooks eli Tony Brooks (s. 25. helmikuuta 1932 Dunkinfield, Englanti, Iso-Britannia) on entinen englantilainen kilpa-autoilija. Hän osallistui kausilla 1956-1961 yhteensä 39:ään Formula 1 -sarjan MM-osakilpailuun. Hän voitti kuusi MM-sarjan kilpailua.


title: Madurai

text: Madurai () on kaupunki Tamil Nadun osavaltiossa Intiassa. Vuonna 2001 siellä oli 1 194 665 asukasta, mikä tekee siitä Tamil Nadun kolmanneksi suurimman kaupungin. Se tunnetaan Meenakshi Ammanin temppelistä, joka on yksi tärkeimpiä Shivan temppeleitä, ja vetää puoleensa niin matkailijoita kuin pyhiinvaeltajia.


title: Madurai

text: Madurain alueen työllistäjiä ovat maanviljely, matkailu, tekstiiliteollisuus sekä viljelystuotteiden pienimuotoinen jalostaminen.


title: Riikka Pulkkinen

text: Riikka Pulkkinen (s. 8. heinäkuuta 1980 Tampere) on suomalainen kirjailija.


title: Riikka Pulkkinen

text: Pulkkiselta on ilmestynyt kuusi romaania, joista esikoisteos "Raja" ilmestyi vuonna 2006. Romaani oli Helsingin Sanomien kirjallisuuspalkintoehdokkaana ja sai Kaarlen palkinnon.


title: Riikka Pulkkinen

text: Toinen romaani "Totta" ilmestyi vuonna 2010, oli Finlandia-palkintoehdokkaana ja sai kansainvälistä huomiota. Pulkkiselta on sittemmin ilmestynyt kolmas romaani "Vieras," vuonna 2012, neljäs romaani "Iiris Lempivaaran levoton ja painava sydän", vuonna 2014, joka pohjautui hänen aikaisemmin kirjoittamaan kolumniin, viides romaani "Paras mahdollinen maailma", vuonna 2016 ja kuudes, "Lasten planeetta", vuonna 2018.


title: Riikka Pulkkinen

text: Jo ensimmäisen romaanin jälkeen , menestyskirjailijan asemaan nousseen Pulkkisen romaanit ovat Suomen myydyimpiä. Pulkkista siteerataan usein yhdeksi maan nimekkäimmistä kirjailijoista.


title: Riikka Pulkkinen

text: Pulkkinen kasvoi Oulussa kuhmolaissyntyisten vanhempien, juristi-isän ja lääkäri-äidin lapsena. Nuorena Pulkkinen oli yleisurheilija, joka juoksi päämatkoinaan 800 ja 1 500 metriä. Hän edusti seuratasolla Oulun Pyrintöä.


title: Riikka Pulkkinen

text: Pulkkinen kirjoitti ylioppilaaksi Kastellin urheilulukiosta. Hän aloitti kirjallisuuden opinnot Oulun yliopistossa, mutta siirtyi vuoden jälkeen opiskelemaan teoreettista filosofiaa ja yleistä kirjallisuustiedettä Helsingin yliopistoon.


title: Riikka Pulkkinen

text: Pulkkisella on yksi lapsi (s. 2013) entisen puolisonsa poliitikko Erkki Perälän kanssa.


title: Riikka Pulkkinen

text: Pulkkisen esikoisteos "Raja" ilmestyi vuonna 2006 Gummeruksen kustantamana. Teos herätti runsaasti huomiota, ja siitä otettiin toinen painos heti julkaisupäivänä. Kirja sai erinomaiset arvostelut ja oli muun muassa Helsingin Sanomien kirjallisuuspalkintoehdokkaana. "Raja" oli vuoden 2007 suosituin esikoisteos Helsingin Akateemisessa kirjakaupassa. Pulkkinen sai romaanistaan Gummeruksen jakaman Kaarlen palkinnon ja Laila Hirvisaaren rahaston apurahan. Teosta on myyty yli 10 000 kappaletta. "Rajan" käännösoikeudet on myyty yhdeksälle kielelle.


title: Riikka Pulkkinen

text: "Rajasta" tehtiin näytelmäsovitus, joka esitettiin Oulun kaupunginteatterissa vuonna 2012. Sen dramatisoi Seppo Parkkinen ja ohjasi Fiikka Forsman. Yle toteutti romaanista kolmiosaisen televisioversion, joka esitettiin helmikuussa 2014.


title: Riikka Pulkkinen

text: Pulkkisen toinen romaani "Totta" ilmestyi vuonna 2010. Teoksen julkaisi Otava, jonka kirjailijaksi Pulkkinen oli siirtynyt. "Totta" oli ehdolla vuoden 2010 Finlandia-palkinnon saajaksi. Se sai myös kansainvälistä huomiota ja on ilmestynyt 14 kielellä. Romaanista julkaistiin myöhemmin lisäpainos, johon Pulkkinen kirjoitti kuuden sivun mittaisen uuden luvun.


title: Riikka Pulkkinen

text: Romaaniin pohjautuva teatteriesitys sai ensi-iltansa KOM-teatterissa marraskuussa 2011. Romaanin elokuvasovitusoikeudet myytiin Vertigo Production -tuotantoyhtiölle kesällä 2011. Lokakuussa 2012 kerrottiin Aku Louhimiehen ohjaavan elokuvan lähitulevaisuudessa.


title: Riikka Pulkkinen

text: Pulkkisen novelli ”Kehä” julkaistiin vuonna 2007 kokoomateoksessa "2000-luvun Decamerone".


title: Riikka Pulkkinen

text: Pulkkisen kolmas romaani "Vieras" ilmestyi vuonna 2012. Sen käännösoikeudet on myyty viidelle kielelle. Vuonna 2013 Yle Radio 1 esitti Pulkkisen lähihistorian uudelleenkirjoittamista käsittelevän monologikuunnelman "Wunderbar!", jonka esitti Krista Kosonen. Pulkkinen arvioi kuunnelman pohjustavan hänen tulevaa romaaniaan. Pulkkisen tekstin pohjalta tehtiin myös samanniminen pienoisooppera, jota esitään elokuussa 2015 Ateneumin taidemuseossa Helsingin Juhlaviikoilla.


title: Riikka Pulkkinen

text: Neljäs romaani "Iiris Lempivaaran levoton ja painava sydän" ilmestyi vuonna 2014. Se perustuu hänen "Kauneus & Terveys" -lehteen vuonna 2010 kirjoittamaansa viihteelliseen jatkokertomukseen "Iiris Lempivaara & Levoton ja painava sydän". Teoksen käännösoikeudet on myyty Ranskaan.


title: Riikka Pulkkinen

text: Kirjailijanuran ohella Pulkkinen on kirjoittanut kolumneja "Fit"-lehteen, "Metroon", "Kauneus & Terveys" -lehteen sekä "Lääkärilehteen". Pulkkinen oli keväällä 2007 vakiokeskustelijana Nelosen "Kuka, mitä, häh?" -ohjelmassa.


title: Muse Watson

text: Muse Watson (s. 20. heinäkuuta 1948) on yhdysvaltalainen näyttelijä. Hän aloitti uransa teatterissa ja jatkoi vuodesta 1989 alkaen elokuvissa ja televisiossa.


title: James MacMillan

text: James MacMillan (s. 16. heinäkuuta 1959, Kilwinning, North Ayrshire) on skotlantilainen taidemusiikin säveltäjä.


title: James MacMillan

text: MacMillan opiskeli sävellystä Edinburghin yliopistossa Rita McAlisterin johdolla ja Durhamin yliopistossa John Caskenin johdolla. Opintojensa jälkeen MacMillan palasi Skotlantiin, jossa hänestä tuli Skotlannin kamariorkesterin nimikkosäveltäjä.


title: James MacMillan

text: MacMillan tuli suuremman yleisön tietoisuuteen vuonna 1990, kun kantaesitti Proms-festivaaleilla teoksen "The Confession of Isobel Gowdie". Isobel Gowdie oli eräs monista naisista, jotka 1600-luvun Skotlannissa teloitettiin noituudesta syytettynä. Teoksen kansainvälisen maineen ansiosta MacMillan sai lisää merkittäviä sävellystilauksia, kuten tilauksen skotlantilaiselle lyömäsoittajalle Evelyn Glennielle sävellettävästä lyömäsoitinkonsertosta. Tämä konsertto, nimeltään "Veni, veni, Emmanuel", kantaesitettiin vuonna 1992, ja siitä on tullut MacMillan useimmin esitetty teos. Myös Mstislav Rostropovitš tilasi MacMillanilta sellokonserton ja kantaesitti sen vuonna 1997.


title: James MacMillan

text: MacMillanin sävellyksien yksi merkittävä piirre on hengellisyys. Hän on saanut katolisuudesta inspiraation moneen kappaleeseen, muun muassa hengellisiin kuorokappaleisiin kuten "Magnificat" (1999). MacMillan ja hänen vaimonsa kuuluvat katolisen kirkon dominikaaniseen sääntökuntaan. Skotlannin kansanmusiikki on vaikuttanut myös merkittävästi MacMillanin tuotantoon.


title: Luis Suárez Miramontes

text: Luis Suárez Miramontes (s. 2. toukokuuta 1935 A Coruña, Galicia, Espanja) on espanjalainen entinen jalkapalloilija ja jalkapallovalmentaja. Hänet valittiin Euroopan parhaaksi pelaajaksi vuonna 1960.


title: Luis Suárez Miramontes

text: Suárez edusti pelaajaurallaan seuratasolla kotimaassaan Deportivo de La Coruñaa ja FC Barcelonaa sekä Italiassa Internazionalea ja Sampdoriaa. Hän saavutti Barcelonan riveissä kaksi Espanjan-mestaruutta ja kaksi Messucupin voittoa sekä Interin riveissä kolme Italian-mestaruutta, kaksi Euroopan cupin voittoa ja kaksi Intercontinental Cupin voittoa.


title: Luis Suárez Miramontes

text: Espanjan maajoukkueessa Suárez pelasi 32 ottelua ja teki niissä 14 maalia. Hän edusti Espanjaa MM-kisoissa vuosina 1962 ja 1966. Suárez oli myös voittamassa mestaruutta Espanjan riveissä EM-kisoissa 1964.


title: Luis Suárez Miramontes

text: Valmennusurallaan Suárez toimi useiden espanjalaisten ja italialaisten seurajoukkueiden sekä Espanjan maajoukkueen päävalmentajana.


title: Geokoodi

text: Geokoodi on maantieteellinen koodi, jonka avulla tietty paikka tai alue voidaan tunnistaa Maassa.


title: Geokoodi

text: Koodi voi kertoa alueesta tai paikasta muun muassa


title: Geokoodi

text: Jotkut koodisysteemit ovat ilmaisia käyttää, toiset vaativat luvan, jonka tyyppi vaihtelee.


title: Aarne Ahola

text: Johan Aarne Einari (Einar) Ahola (21. kesäkuuta 1910 Karijoki – 21. toukokuuta 1994 Kauhajoki) oli Mannerheim-ristin ritari, kapteeni, maanviljelijä ja sosiaalineuvos.


title: Aarne Ahola

text: Ahola palveli talvisodassa 8. divisioonaan kuuluneessa Jalkaväkirykmentti 23:ssa, nk. Laurilan rykmentissä. Taipaleenjoella Aarne Ahola palveli mm. Mustaojan kakkostukikohdassa. Hän osallistui myös taisteluihin Vuosalmella. Taipaleenjoella Aarne Ahola tutustui mm. Yrjö Jylhään, runoilevaan komppanianpäällikköön.


title: Aarne Ahola

text: Jatkosodassa Ahola palveli 19. divisioonaan kuuluneessa JR 58:ssa. Rykmentin taistelupaikkoja olivat muun muassa Kitee, Kaalamo ja Keinosenmäki. Ahola haavoittui 24. heinäkuuta 1941.


title: Aarne Ahola

text: Luutnantti Ahola nimitettiin 17. heinäkuuta 1942 Vapaudenristin 2. luokan Mannerheim-ristin ritariksi numero 71. Muita hänen saamiaan kunniamerkkejä olivat 3. luokan Vapaudenristi miekkojen kera, 4. luokan Vapaudenristi tammenlehvällä, 4. luokan Vapaudenristi miekkojen kera kahdesti, 1. luokan Vapaudenmitali, 2. luokan Vapaudenmitali, Maanviljelijöiden seuran kultainen ansiomerkki, Keskustapuolueen kultainen ansiomerkki, Nuorisoseurojen kultainen ansiomerkki, Sotainvaliidien veljesjärjestön hopeinen ansiomerkki.


title: Ortogonaaliset polynomit

text: Ortogonaaliset polynomit ovat ääretön joukko polynomeja formula_1, joista formula_2:s polynomi on aina formula_2:ttä astetta. Ortogonaalipolynomit ovat nimensä mukaisesti ortogonaalisia, eli kahden polynomin sisätulo


title: Ortogonaaliset polynomit

text: on nolla, aina kun formula_5. Tässä esiintyvä funktio formula_6 on sisätulon painofunktio, joka voi olla myös ykkönen. Tämän ominaisuuden vuoksi tietty ortogonaalipolynomien joukko muodostaa polynomiavaruuden kannan samaan tapaan kuin vaikkapa koordinaatiston kantavektorit muodostavat vektoriavaruuden kannan. Integrointirajojen formula_7 ja formula_8 väliin jäävää aluetta kutsutaan polynomiperheen "ortogonaalisuusväliksi". Rajoista jompikumpi tai molemmat voivat olla äärettömiä. Kanta-ominaisuutensa vuoksi ortogonaalipolynomeilla on runsaasti käytännön sovelluksia. Niiden avulla voidaan esimerkiksi kirjoittaa sarjakehitelmiä muille funktioille.


title: Ortogonaaliset polynomit

text: Ortogonaalisia polynomeja esiintyy sellaisen toisen kertaluvun differentiaaliyhtälön ratkaisuna, joka on muotoa


title: Ortogonaaliset polynomit

text: kunhan polynomi formula_10 on korkeintaan toista astetta ja polynomi formula_11 lineaarinen. Jokaiselle ortogonaalisten polynomien joukolle voidaan löytää funktio, joka tunnetaan Rodriguesin kaavana. Rodriguesin kaavan yleinen muoto on


title: Ortogonaaliset polynomit

text: missä painofunktio


title: Ortogonaaliset polynomit

text: ja formula_14 polynomijoukosta riippuva kerroin. Monissa todistuksissa on kätevää käyttää varsinaista generoivaa funktiota. Funktio formula_15 on generoiva funktio, jos polynomijoukolle on voimassa


title: Ortogonaaliset polynomit

text: Tällä voidaan todistaa esimerkiksi rekursiokaavoja.


title: Ortogonaaliset polynomit

text: Jokaiselle ortogonaalisten polynomien joukolle voidaan myös löytää rekursiivinen kaava, jolla pystytään laskemaan joukon seuraava polynomi, kun kaksi edellistä polynomia tunnetaan. Yleinen rekursiokaava on muotoa


title: Ortogonaaliset polynomit

text: Voidaan osoittaa, että jokaisen ortogonaalipolynomin kaikki nollakohdat ovat erisuuria, reaalisia ja että ne kaikki sijaitsevat kyseisen polynomijoukon ortogonaalisuusvälillä. Voidaan myös osoittaa, että jonon formula_2:nnen polynomin kaikki nollakohdat sijaitsevat formula_19:nnen polynomin nollakohtien välissä.


title: Ortogonaaliset polynomit

text: Ortogonaalisia polynomeja syntyy mm. eräiden differentiaaliyhtälöiden ratkaisuna yhtälön sarjaratkaisun katketessa polynomiksi. Tunnettuja ortogonaalipolynomiparvia ovat


title: Álvaro Noboa

text: Álvaro Noboa (s. 1. marraskuuta 1950) on ecuadorilainen liikemies ja poliitikko. Banaanikaupalla vaurastunut Noboa on maan rikkain mies. Hän on pyrkinyt maan presidentiksi 1998, 2002, 2006, 2009 ja 2013. Vuoden 2013 vaaleissa hän sai neljä prosenttia äänistä.


title: Álvaro Noboa

text: Noboa on käynyt vuosien varrella useita pitkällisiä oikeustaisteluita. Hänen isänsä ei jättänyt hänelle perinnöksi osuutta perheen yhtiöstä, mutta Álvaro Noboa sai lopulta oikeusteitse puolet yhtiöstä. Syyte seksuaalisesta ahdistelusta päättyi sovitteluun. Viime vuosina hänen yhtiötään on syytetty verovilpistä kun taas Noboa on syyttänyt verottajaa ajojahdista.


title: Álvaro Noboa

text: Noboan perheyhtymä koostuu kaikkiaan 110 tytäryhtiöstä, ja se on Ecuadorin suurin konserni. Se on Ecuadorin suurin ja maailman viidenneksi suurin banaanien tuottaja, ja hallitsee noin 4% maailman banaanikaupasta. Yhtiön tuotemerkki on "Bonita".


title: Álvaro Noboa

text: Noboaa on syytetty työntekijöiden oikeuksien polkemisesta ja Noboa Groupin työntekijöitä on erotettu ammattiyhdistysliikkeissä toiminnan vuoksi, ja lakkoilevia työläisiä pahoinpidelty. Noboaa on syytetty myös lapsityövoiman käytöstä.


title: Álvaro Noboa

text: Hän on perustamansa Partido Renovador Institucional de Acción Nacionalin (PRIAN) johtaja erottuaan keskustaoikeistolaisesta Partido Roldosista Ecuatorianosta (PRE).


title: Kliininen tutkimus

text: Kliininen tutkimus tarkoittaa terveydenhuollossa ja lääketieteessä tieteellistä menetelmää käyttäen tehtävää terveyteen liittyvää tutkimusta. Se voidaan jakaa lääketieteelliseen tutkimukseen, jossa etsitään sairauksiin parannuskeinoja ja terveydenhuollon tutkimukseen, jossa selvitetään mikä potilasta vaivaa ja mikä on sopiva lääke.


title: Kliininen tutkimus

text: "Kliininen tutkimus" on lääketieteellisen tutkimuksen käsite, joka tarkoittaa ihmisillä tehtävää, yleensä lääkkeen tai muun hoitomuodon tehon ja turvallisuuden osoittamiseen tähtäävää kokeellista tutkimusta.


title: Kliininen tutkimus

text: Kliinisiä tutkimuksia toteutetaan esimerkiksi kaksoissokkoasetelmalla, jolloin koehenkilö tai tutkimushenkilökunta ei tiedä onko yksilö saanut kokeiltavaa lääkettä vai vertailuryhmässä käytettävää lumelääkettä tai toista lääkettä.


title: Kliininen tutkimus

text: "Kliinisellä tutkimuksella" tarkoitetaan myös lääkärin suorittamaa potilaan tutkimista vastaanotolla. Siihen kuuluvat esitietojen kerääminen eli anamneesi sekä tämän jälkeen vastaanotolla tapahtuva potilaan tutkiminen. Näin lääkäri selvittää potilaan statuksen eli tilan.


title: Kliininen tutkimus

text: Esitietoja kerätään kyselemällä potilaalta tai hänen saattajaltaan oireista avoimilla kysymyksillä. Lääkäri voi tarkentaa esimerkiksi oireiden sijaintia tai laatua kysymyksillä, joihin voi vastata "kyllä" tai "ei". Sairauksilla on omat tyypilliset oireensa ja sairauden kulku, joten potilaan vastausten perusteella lääkäri voi poissulkea jo monia. Joskus lääkäri joutuu kysymään myös potilaan elämäntavoista tai muista sairauksista, koska ne voivat vaikuttaa sairauksien syntyyn ja mahdollisiin hoitoihin. Esitietojen huolellinen kerääminen on tärkeää, koska se ohjaa lääkäriä tiettyyn suuntaan.


title: Kliininen tutkimus

text: Esitietojen perusteella lääkäri tutkii potilaan eli tekee statuksen. Tutkimus tapahtuu käsien, silmien ja korvien avulla ja apuna voidaan käyttää joitakin melko yksinkertaisia välineitä, kuten kielilastaa, taskulamppua ja verenpainemittaria sekä stetoskooppia. Tutkimusmenetelmät ovat kehittyneet satojen vuosien tuloksena ja monia nykyisin käytetyistä menetelmistä käytettiin jo sata vuotta sitten.


title: Kliininen tutkimus

text: Tutkimisen jälkeen lääkärillä on yleensä jo valmis diagnoosi tai epäilys siitä. Lääkäri voi lähettää potilaan jatkotutkimuksiin esimerkiksi laboratorioon tai röntgenkuvaukseen varmistaakseen epäilynsä tai poissulkeakseen jäljellä olevia vaihtoehtoja. Jatkotutkimuksia voidaan joutua tekemään myös, jos potilaan tutkimuksen perusteella lääkäri ei pysty muodostamaan alustavaa diagnoosia ja haluaa selvittää lisää potilaan tilaa. Jatkotutkimusten jälkeen on usein mahdollista päätyä lopulliseen diagnoosiin.


title: Kliininen tutkimus

text: Kliininen tutkimus on lääkärin työn tärkein vaihe sairauden selvittämisessä, koska on arvioitu, että diagnooseista selviää tai lähes selviää yli 80 % jo kliinisen tutkimuksen perusteella. Jos lääkärillä on siis tarpeeksi aikaa potilaalle heti ensi tapaamisella, oikeaan diagnoosiin päätyminen helpottuu huomattavasti.


title: Douppaus

text: Douppaus, doping eli seostaminen tarkoittaa puolijohteiden (puolijohdekomponenttien) valmistuksessa epäpuhtauksien lisäämistä hallitusti erittäin puhtaaseen puolijohdeaineeseen (esimerkiksi pii, germanium, seleeni, arseeni). Tällöin saadaan materiaaliin halutunlaiset sähköiset ominaisuudet.


title: Douppaus

text: Doupattujen atomien määrä, joka tarvitaan muuttamaan puolijohteen sähkönjohtavuutta, on erittäin pieni. Kun suhteellisen pieni määrä doupattuja atomeja lisätään (1 jokaista 100 000 000 atomia kohden), sanotaan douppauksen olevan matala tai kevyt. Kun doupattuja atomeja lisätään huomattavasti enemmän (1 jokaista 10 000 atomia kohden), sanotaan douppauksen olevan raskas tai korkea. Tämä merkitään yleensä "n+" n-tyypin douppaukselle ja "p+" p-tyypin douppaukselle.


title: Douppaus

text: Puolijohdekomponentteja ovat muun muassa ledit, tyristorit, diodit ja transistorit, joita sisältävät mikropiirit ovat mikroprosessori- ja tietokonetekniikan peruskomponentteja.


title: Douppaus

text: Douppaus tapahtuu yleensä yksinkertaisten, puolimetalli- ja vetyatoimeista koostuvien kaasujen avulla, hajottamalla kaasu suljetussa kammiossa doupattavan aineen kanssa, jolloin puolimetalliatomit laskeutuvat doupattavan aineen päälle. Tällaisia kaasuja ovat muun muassa silaani, arsiini, seleenivety ja germaani.


title: ARA Bahía Buen Suceso

text: ARA Bahía Buen Suceso on Halifaxissa, Kanadassa vuonna 1950 rakennettu Argentiinan laivaston pieni, 5000 bruttorekisteritonnin kuljetusalus, jonka saapumisesta 19. maaliskuuta 1982 South Georgiaan Falklandinsaarille alkoi Britannian ja Argentiinan välinen kiista, joka lopulta johti Falklandin sotaan.


title: ARA Bahía Buen Suceso

text: "ARA Bahia Buen Suceso" valmistettiin Kanadassa Halifax Shipbuilding Limitedin telakalla ja se otettiin palveluskäyttöön 1950. Alus liitettiin osaksi Kuljetuslaivastoa (). Alus kuljetti 1958 Isoon-Britanniaan Argentiinan laivastolle ostetun lentotukialuksen ARA Independencian (V-1) miehistön. Alus otti osaa myös lukuisiin Etelänavan tutkimusretkikuntien huoltamiseen.


title: ARA Bahía Buen Suceso

text: Alus tavattiin 19. maaliskuuta 1982 Leithistä, ja argentiinalaiset saivat kuvernööriltä määräyksen poistua saarelta aiheuttamansa häiriön vuoksi.


title: ARA Bahía Buen Suceso

text: Falklandin sotaan () alus otti osaa huoltoaluksena, jonka tehtävänä oli toimittaa täydennyksiä saarille sijoitettuihin Argentiinan maavoimien tukikohtiin. Kuninkaallinen laivasto valtasi 15. kesäkuuta aluksen sen ajettua matalikolle Fox Bayssä ja se upposi 21. lokakuuta 1982 Kuninkaallisen laivaston maalilaivana.


title: Cornelis Vreeswijk

text: Cornelis Vreeswijk (8. elokuuta 1937 IJmuiden, Velsen – 12. marraskuuta 1987 Tukholma) oli hollantilaissyntyinen ruotsalainen lauluntekijä ja laulaja.


title: Cornelis Vreeswijk

text: Vreeswijkin perhe muutti Alankomaista Ruotsiin Cornelisin ollessa 12-vuotias. Maahanmuuttajapoika halusi oppia ruotsin kielen nopeasti paremmin kuin luokkatoverinsa, jottei häntä voitaisi kiusata. Siten hän opetteli kirjoittamaan hauskoja laulelmia, jotka olivat myös osittain yhteiskuntakriittisiä. 1960-luvun alussa hän alkoi esiintyä opiskelijaklubeilla, ja 1963 häntä kuuli silloin jo tunnettu trubaduuri Fred Åkerström, joka vihjaisi hänestä tutulle kustantajalle. Näin hän sai levyttää ensimmäinen levynsä, "Ballader och oförskämdheter" (”Balladeja ja hävyttömyyksiä”). Levy nousi heti suosioon, ja painos myytiin loppuun. Kriittisyydestä johtuen levy sai Sveriges Radiossa heti ”pääkallomerkinnän” eli sitä sai esittää radiossa vain hyvin harkitusti. Koko 1960-luku oli Vreeswijkille tuottoisa, ja hän teki sinä aikana 5–6 LP-levyä omilla teksteillään. Hänen suosionsa nousi, mutta samalla hän vietti myrskyisää yksityiselämää. Hän ehti mennä kaksi kertaa naimisiin ja oli kaiken kaikkiaan neljä kertaa naimisissa. Hän on myös istunut vankilassa rattijuoppoudesta. Levymyynnillä hän ansaitsi miljoonia, mutta hän oli hyvin antelias luonteeltaan ja täysin numerosokea, joten miljoonat menivät samalla vauhdilla. 1969 hänellä oli 125 000 kruunua verorästejä. Vaikka hän maksoi niitä aina kun sai rahaa, hän ei koko elinaikanaan saanut verovelkojaan täysin maksettua. Hänen kuollessaan rästit olivat yhteensä 700 000 kruunua.


title: Cornelis Vreeswijk

text: Vreeswijk asui Tukholmassa asuntoveneessä Mälarenin laiturissa, josta oli lyhyt matka Söderin ravintoloihin. Kapakkakierroksilla hän tapasi kaikenlaisia ihmisiä ja tämän värikkään kaartin hän kietoi vähitellen myös laulelmiinsa. Hän oli myös kovin mustasukkainen ja alkoholin vaikutuksesta kiivasluonteinen, joten 1975 hän istui taas useampaan otteeseen vankilassa pahoinpitelystä. Ohessa hän ehti tehdä lisää levytyksiä ja levytti oman tuotantonsa lisäksi myös muitten lauluja. Muun muassa hän teki omat tulkinnat Evert Tauben, Povel Ramelin ja Carl Michael Bellmanin lauluista. Hän esiintyi myös Roskilden laulufestivaaleilla ja teki kiertueen Hollannissa. Hän levytti muutamat levynsä myös hollanniksi, mutta ei saavuttanut siellä koskaan samaa suosiota kuin Ruotsissa. Hänen elämäntyylinsä alkoi vähitellen verottaa terveyttä. Hän oli diabeetikko, ja tämän lisäksi hän sairastui maksasyöpään. Hän kuoli Södersjukhusetissa vain 50-vuotiaana.


title: Cornelis Vreeswijk

text: Suomeksi käännettynä Vreeswijkin tunnetuin teos lienee Fredin esittämä ”Roskisdyykkarin balladi”. Hannu Pelkonen käänsi ja levytti Antero Jakoilan kanssa vuonna 1992 neljätoista Vreeswijkin laulua nimikkeellä "Erilainen Erkki – Cornelis Vreeswijkin lauluja". Myös joitakin hänen Vietnamin sodan vastaisia laulujaan käännettiin suomeksi. Hän kävi esiintymässä Helsingissä useaan otteeseen ja tutustui kapakoissa Tapio Rautavaaran tuotantoon. Niistä hän innostui sen verran, että käänsi niitä ruotsiksi (pienellä avulla, hän ei osannut suomea) ja levytti kokonaisen LP-levyn siitä aineistosta nimellä "En spjutkastares visor" (Keihäänheittäjän lauluja). Kappaleista ainakin ”Halta Eriksson” (”Ontuva Eriksson”) ja ”Farfars halmhatt” (”Isoisän olkihattu”) kipusivat listoille.


title: Argentiinan ilmavoimat

text: Argentiinan ilmavoimat () on Argentiinan asevoimien (Fuerzas Armadas de la República Argentina) puolustushaara.


title: Argentiinan ilmavoimat

text: Ilmavoimien historia alkaa 10. elokuuta 1912 perustetusta sotilasilmailukoulusta. Vuonna 1927 perustettiin Dirección General de Aeronáutica koordinoimaan sotakoneiden toimintaan maavoimien kanssa. Samana vuonna Córdobaan perustettiin lentokonetehdas, josta tuli maan lentokoneteollisuuden perusta. 1940-luvulla sekä armeijalla että laivastolla oli lentokoneyksikköjä, jotka 11. helmikuuta 1944 siirrettiin Comando Aeronáuticon alaisuuteen, joka muutettiin 4. tammikuuta 1945 ilmavoimiksi. Toisen maailmansodan jälkeen ilmavoimat otti käyttöön ensimmäisenä Latinalaisen Amerikan maana suihkukoneet Gloster Meteorin myötä. Kalustoon lisättiin myös Avro Lincoln ja Avro Lancaster -pommikoneita. Argentiina kehitti saksalaisten pakolaisten avulla myös omat FMA I.Ae. 27 Pulqui I ja FMA I.A.e 33 Pulqui II -suihkuhävittäjät kuudentena maana maailmassa.


title: Argentiinan ilmavoimat

text: 1970-luvulla ilmavoimien kalustoon lisättiin Mirage III -koneet, sekä israelilainen Mirage V:n kopio IAI Dagger. Taisteluihin Argentiinan ilmavoimat osallistui ensi kertaa 1. toukokuuta 1982 Falklandin sodan aikana. Se menetti yli 80 konetta, joita ei saanut korvattua kauppasaarron ja budjettiongelmien vuoksi 1990-luvulla.


title: Jussi Timonen

text: Jussi Pekka Timonen (s. 29. kesäkuuta 1983 Kuopio) on suomalainen jääkiekkoilija, joka pelaa Saksan DEL-liigan Schwenninger Wild Wingsissa. Hän on pelityyliltään peruspuolustaja. Elite Prospects -sivuston Ulf Anderssonin mukaan Timonen on älykäs puolustaja, joka liikkuu ja hallitsee kiekkoa hyvin sekä luistelee sulavasti. Hän on nuorempana pelannut ajoittain myös hyökkääjänä. Timonen on aiemmin pelannut myös 14 NHL-ottelua Philadelphia Flyersissa kaudella 2006–2007.


title: Jussi Timonen

text: Timonen on Kalevan Pallon kasvatti. Hän pelasi joukkueessa ensimmäiset miesten pelinsä Suomi-sarjassa kaudella 2000–2001, jonka Timonen vietti suurimmaksi osaksi A-nuorissa. Hän pelasi kevätkaudella KalPan miesten joukkuessa yhden runkosarja- ja kaksi playoff-ottelua sekä kuusi Mestis-karsintasarjan ottelua. Timonen oli näin ollen mukana nostamassa KalPaa seuraavaksi kaudeksi Mestikseen. Philadelphia Flyers varasi hänet viidennellä kierroksella 146. pelaajana . Timosen Mestiksen tulokaskausi 2001–2002 toi hänelle 41 runkosarjaottelussa tehot 3+8=11 sekä kahdeksassa playoff-ottelussa kaksi syöttöpistettä. Timonen voitti kauden päätteeksi Mestis-pronssia.


title: Jussi Timonen

text: Kaudeksi 2002–2003 Timonen siirtyi kaksivuotisella sopimuksella SM-liigajoukkue Turun Palloseuraan, jossa hänen tulokaskautensa toi 39 runkosarjaottelussa yhden maalin ja seitsemässä playoff-ottelussa kaksi syöttöpistettä. Timonen teki liigadebyyttinsä kauden avauskierroksella 17. syyskuuta 2002 vieraissa JYPiä vastaan. Hänen liigauransa avausmaali syntyi 22. marraskuuta 2002 vieraissa Espoo Bluesia vastaan. Timonen pelasi kauden aikana myös kolme Mestis-ottelua lainalla TuTossa marras-joulukuun 2002 vaihteessa.


title: Jussi Timonen

text: Syyskaudella 2003–2004 Timonen kärsi loukkaantumisista ja myös hänen itseluottamuksensa kärsi, joten Timonen siirtyi joulukuussa 2003 aluksi joulutaukoon asti kestäneellä sopimuksella lainalle Mestis-joukkue Mikkelin Jukureihin paikkaamaan joukkueen puolustajavajetta. Vuodenvaihteessa hänen sopimustaan jatkettiin kauden loppuun. Timonen oli Jukureiden tehokkain puolustaja Markku Erholtzin kanssa tehtyään 25 runkosarjaottelussa tehot 7+9=16. Hän voitti kauden päätteeksi Mestis-hopeaa ja valittiin poikkeuksellisesti yleisöäänestyksellä Mestiksen tähdistökentälliseen.


title: Jussi Timonen

text: Timonen jatkoi kaudella 2004–2005 uraansa kaksivuotisella sopimuksella Saimaan Pallossa. Hän vakiinnutti kahden siellä viettämänsä kauden aikana paikkansa SM-liigassa. Timonen teki SaiPan kanssa vuoden mittaisen jatkosopimuksen maaliskuussa 2006, mutta saman vuoden toukokuussa hän teki kuitenkin kaksivuotisen tulokassopimuksen Philadelphia Flyersin kanssa ja siirtyi Pohjois-Amerikkaan kaudeksi 2006–2007. Timonen aloitti kautensa farmijoukkue Philadelphia Phantomsissa, AHL:ssä. Hän teki NHL-debyyttinsä 20. marraskuuta 2006 Pittsburgh Penguinsia vastaan, kun Timonen nostettiin Flyersiin paikkaamaan Alexandre R. Picardin loukkaantumista. Hän sai ottelussa jääaikaa 9.39 minuuttia. Timonen keräsi ottelussa myös yhden kahden minuutin jäähyn koukkaamisesta. Kaikkiaan hänelle kertyi kauden aikana NHL:ssä 14 runkosarjaottelua, joissa syntyi neljä syöttöpistettä.


title: Jussi Timonen

text: Kaudeksi 2007–2008 Flyersiin siirtyi myös Jussin isoveli Kimmo Timonen. Veljeksillä olisi ollut mahdollisuus olla NHL:n historian ensimmäinen veljespuolustajapari, mutta joulukuussa 2007 Jussi kaupattiin varausvuoroa vastaan Dallas Starsiin vaihdossa ehdolliseen varausvuoroon kesälle . Hän ei pelannut ennen siirtoakaan kauden aikana otteluakaan Flyersin NHL-joukkueessa, kuten ei loppukaudella Starsissakaan, vaan kausi eteni farmijoukkue Iowa Starsissa.


title: Jussi Timonen

text: Kaudeksi 2008–2009 Timonen palasi 1+1-vuotisella sopimuksella kasvattajaseuraansa Kalevan Palloon pelaamaan SM-liigaa. Hän osoittautui alkukaudella kuitenkin virheiden muodossa pettymykseksi ja hänen itseluottamuksensa heikkeni. Timosen kautta varjosti myös marraskuussa 2008 tullut loukkaantuminen, jonka takia hän pelasi runkosarjassa vain 24 ottelua. Loppukaudella Timonen kuitenkin hieman paransi otteitaan ja hän voitti kauden päätteeksi SM-pronssia. Kaudella 2009–2010 Timonen kuului KalPan suurimpiin tasonnostajiin ja hän muodosti Adam Anderssonin (nyk. Masuhr) kanssa toimivan puolustajaparin. Timonen voitti joukkueen sisäisen tehotilaston sekä runkosarjassa lukemalla +11 että pudotuspeleissä lukemalla +4.


title: Jussi Timonen

text: Kaudella 2010–2011 Timonen pelasi polvivaivojen takia vain 30 runkosarjaottelua. Hänen kautensa todettiin päättyneeksi tammikuussa 2011. Marraskuussa 2010 Timonen teki kaksivuotisen jatkosopimuksen KalPan kanssa. Kaudella 2011–2012 hän paransi SM-liigan yhden kauden piste-ennätystään tekemällä runkosarjassa 12 tehopistettä. Kaudella 2012–2013 Timonen kasvatti sen nykyiselle ennätykselleen tehoilla 1+19=20. Joulukuussa 2012 hän teki peräti nelivuotisen jatkosopimuksen KalPan kanssa.


title: Jussi Timonen

text: Timonen nimettiin KalPan varakapteeniksi kaudelle 2013–2014. Hän joutui kauden kynnyksellä muutamaksi viikoksi sivuun selkävaivojen vuoksi, jonka takia Timonen pelasi vain 39 runkosarjaottelua. Helmikuussa 2014 hän nousi KalPan kapteeniksi, kun Voutilainen lainattiin loppukaudeksi Tapparaan. Myös ensisijainen varakapteeni Adam Masuhr vaihtoi maisemaa. Kaudeksi 2014–2015 Timonen palasi KalPan varakapteeniksi. Hän jakoi Voutilaisen kanssa joukkueen sisäisen tehotilaston voiton lukemalla +14. Loukkaantuminen päätti Timosen kauden kuitenkin runkosarjaan.


title: Jussi Timonen

text: Kaudeksi 2016–2017 Timonen nimettiin KalPan kapteeniksi. Hän voitti joukkueen sisäisen tehotilaston lukemalla +15. Timonen johdatti KalPan kauden päätteeksi SM-hopeaan. Toukokuussa 2017 Timonen käytti hänen sopimuksessaan olleen option ulkomaille siirtymisestä ja siirtyi kaudeksi 2017–2018 vuoden mittaisella sopimuksella Saksan DEL-liigan Schwenninger Wild Wingsiin.


title: Jussi Timonen

text: Timonen pelasi alle 20-vuotiaiden MM-kilpailuissa vuonna 2003, jolloin hän voitti pronssia, kuten myös alle 18-vuotiaiden MM-kilpailuista vuonna 2001. Timonen pelasi myös World U-17 Hockey Challengessa vuonna 2000.


title: Jussi Timonen

text: Timosen isoveli Kimmo pelasi omalla urallaan pudotuspelit mukaan lukien yli 1200 NHL-ottelua ja on KalPan toinen pääomistaja.


Discorsi e Dimostrazioni Matematiche, intorno a due nuoue scienze (’Kahteen uuteen tieteeseen liittyviä keskusteluja ja matemaattisia demonstraatioita’, usein vain "Kaksi tiedettä", 1638) oli Galileo Galilein viimeinen kirja ja samalla tieteellinen testamentti, ja se kattoi suuren osan hänen elämänsä 30 viimeisen vuoden fysiikan töistä.


title: Discorsi e Dimostrazioni Matematiche, intorno a due nuoue scienze

text: Toisin kuin "Dialogo dei due massimi sistemi del mondo", "Kaksi tiedettä" ei ollut inkvisition hyväksymä. Jumalanpilkkaoikeudenkäynnin jälkeen hänen töidensä julkaisu oli kiellettyä inkvisition mukaan. Julkaisuyritysten epäonnistuttua Ranskassa, Saksassa ja Puolassa hollantilainen Elsevier Leidenissä otti sen painettavakseen. Hollannissa inkvisition määräyksellä ei ollut juurikaan valtaa.


text: Dialogissa olleet kolme miestä jatkavat keskustelua, mutta he ovat muuttuneet. Simplicio ei ole enää itsepäinen aristoteelinen vaan pikemminkin kuin Galilei aiempina vuosina. Sagredo edustaa keskitietä ja Salviati pysyy Galilein puhemiehenä.


title: Dialogi kahdesta maailmanjärjestyksestä

text: Dialogi kahdesta maailmanjärjestyksestä eli "Dialogi" () on Galileo Galilein kirjoittama aurinko- ja maakeskistä maailmankuvaa käsittelevä kirja. Se julkaistiin inkvisition nimellisellä hyväksynnällä Firenzessä 1632. Seuraavana vuonna Galilei tuomittiin jumalanpilkasta, jolloin kirja lisättiin katolisen kirkon kiellettyjen kirjojen luetteloon, josta se poistettiin vasta 1822. Samalla myös muut Galilein teokset kiellettiin. Kirja muodostuu neljän päivän aikana käytävistä kahden filosofin ja yhden maallikon välisistä keskusteluista.


title: Dialogi kahdesta maailmanjärjestyksestä

text: Kirjoittaessaan Galilei kutsui teostaan nimellä "Dialogi vuorovesistä". Inkvisition hyväksymä painos sai nimen "Dialogi luoteesta ja meren virtauksesta". Galilein käskettiin poistaa kaikki vuoroveteen liittyvä otsikosta ja johdannosta. Hän ei saanut puolustaa vuorovesiteoriaansa, koska se perustui Maan liikkumiseen.


title: Kirje suurherttuatar Kristiinalle

text: Kirje suurherttuatar Kristiinalle on Galileo Galilein vuonna 1615 kirjoittama essee. Se käsittelee Raamatun Ilmestyskirjan ja tieteen silloisten uusien keksintöjen välisiä suhteita.


title: Kirje suurherttuatar Kristiinalle

text: Kristiina, Lothringenin herttuan Kaarle III:n tytär, Katariina de' Medicin tyttärentytär ja Ferdinando I de' Medicin leski, oli Toscanan suurherttuatar vuosina 1587–1609. Hän nimitti Galilein Pisan yliopiston matematiikan professoriksi vuonna 1588.


title: Hellfire

text: Hellfire on norjalaisen black metal -yhtyeen 1349:n kolmas studioalbumi, joka julkaistiin vuonna 2005. Siitä on julkaistu myös tupla-LP-versio vuonna 2006. Kappaleeseen "Sculptor of Flesh" kuvattiin myös video.


title: Hellfire

text: Levyn erikoispiirteisiin kuuluu päätösraita, joka on samalla levyn "Hellfire" nimikappale. Se on yhtyeelle poikkeavasti hieman hidastempoisempi kappale, ja kestää 13 minuuttia ja 49 sekuntia eli periaatteessa yhtyeen nimen verran.


title: Naurettavat naapurit

text: Naurettavat naapurit on Sanoma Magazines Finlandin kustantama Disneyn eläinmaailman ankkasarjoja käsittelevän "Ankantekijät"-sarjan kuudes teos. Suurin osa teoksen tarinoista on piirtänyt suomalainen ankkapiirtäjä Kari Korhonen, mutta Daniel Branca on piirtänyt kaksi sarjaa sekä Vicar ja Estéban kumpikin yhden. Kaikki tarinat ovat Kari Korhosen käsikirjoittamia. Kirja on julkaistu vuonna 2006.


title: Wabush Lake Railway

text: Wabush Lake Railway on kanadalainen rautatieyhtiö, joka harjoittaa raideliikennettä Newfoundland ja Labradorin provinssissa. Yhtiö on perustettu vuonna 1963, ja se hoitaa pääasiassa rautamalminkuljetuksiin sidottua liikennettä Labrador Cityn ja Wabushin välillä. Yhtiöllä on yhdysliikennesopimus Quebec North Shore and Labrador Railwayn kanssa.


title: Wabush Lake Railway

text: Rautatieyhtiön omistaa kaivosyhtiö Wabush Mining Company, jonka rautamalmikaivokset sijaitsevat Labrador Cityn lähellä. Rautamalmi kuljetetaan Wabush Lake Railwayn junilla Wabush Junctionin liikennepaikalle, jossa kuormatut junanvaunut annetaan QNS&L:n kuljetettaviksi. QNS&L kuljettaa junat Arnaud Junctionin liikennepaikalle, jossa vaunut siirretään Arnaud Railwayn kuljetettaviksi. Malmijunien määräasemana on Point Noiren satamakaupunki.


title: Seksuaalivähemmistöt

text: Seksuaalivähemmistöillä tarkoitetaan seksuaaliselta suuntautumiseltaan muita kuin heteroseksuaaleja. Seksuaalivähemmistöihin kuuluvat niin homot, lesbot, aseksuaalit kuin biseksuaalit. Trans-ihmiset sotketaan arkikielessä toisinaan seksuaalivähemmistöihin, mutta nämä kuuluvat sukupuolivähemmistöihin.


title: Seksuaalivähemmistöt

text: HLBT on lyhenne, jolla viitataan homoihin, lesboihin, biseksuaaleihin ja transihmisiin.


title: Seksuaalivähemmistöt

text: Suomessa seksuaalivähemmistöjen asioita ajaa lähinnä Seta.


title: Repekka Uotila

text: Repekka Uotila on suomalainen lapsinäyttelijä. Hän on näytellyt kahdessa televisiosarjassa, Kirje isältä sekä Tahdon asia.


title: Melissa

text: Melissa voi tarkoittaa:


title: Unsiaali

text: Unsiaali on 200-luvulta 800-luvulle käytetty käsin kirjoitettu majuskelikirjaimisto. Se on kehittynyt antiikin roomalaisesta kursiivikirjoituksesta. Myöhemmin siitä syntyneitä muunnoksia on käytetty alkukirjaimina ja otsikoissa.


title: Unsiaali

text: Unsiaali oli monumentaalikirjoitusta. Monet vanhimmista löydetyistä unsiaaleista ovat Afrikasta; kreikkalaista unsiaalia on löydetty noin vuodelta 350 ("Codex Sinaiticus"). Unsiaalilla ammattikirjurit kirjoittivat saamiaan toimeksiantoja; Rooman valtakunnan myöhäisvaiheessa unsiaalia käytettiin pyhiin kirjoituksiin. Kirjojen ulkomuoto muuttui: pergamenttilehdistä koottiin nippuja ("codex"), jotka kansitettiin puukansiin. Laajenevaa kirkkoa markkinoitiin kirjoilla, joiden teksti oli kaunista ja näyttävää. Alkukirjaimet olivat koristeltuja ja teksteihin yhdistettiin uskonnollista symboliikkaa (kuten risti ja kalat) sisältäviä kuvia. Paavi Gregorius Suuren ajatus oli, että lukutaidottomatkin pystyivät lukemaan kuvia.


title: Unsiaali

text: Kun unsiaalin kirjoittamista sujuvoitettiin, kirjaimiin lisättiin ylä- ja alapidennyksiä - ts. majuskelikirjaimistoon (suuraakkoset) tuli minuskelimuotoja (pienaakkoset). Näin syntyi puoliunsiaalityyli, jossa esiintyy jo varsinaisia pienaakkosia.


title: Johann Georg Hamann

text: Johann Georg Hamann (27. elokuuta 1730 Königsberg - 21. kesäkuuta 1788 Münster) oli saksalainen valistusfilosofi ja valistuksen vastustaja, ja saksalaisen valistuksen ja "Sturm und Drang" -liikkeen keskeisiä nimiä. Hän oli filosofi Immanuel Kantin ystävä ja tämän tavoin lähtöjään pietistinen protestantti. Hän oli myös luutunsoittaja, joka oli opiskellut tätä soitinta tuolloin Königsbergissä vaikuttaneen ukrainalaisen virtuoosin Timofey Belogradskyn opastuksella.


title: Johann Georg Hamann

text: Hänen epäluottamuksensa järkeen ja valistukseen johti hänet johtopäätökseen, jonka mukaan usko Jumalaan oli ainoa ratkaisu filosofian kiusallisiin ongelmiin. Hamann sai paljon vaikutteita David Humen kirjoituksista. Hänet muistetaan siitä, että hän käytti Sokrateen, joka väitti ettei tiedä mitään, kuvaa teoksessaan "Socratic Memorabilia", joka kritisoi valistuksen riippuvaisuutta ihmisjärjestä.


title: Johann Georg Hamann

text: Hamann vaikutti Herderiin, Goetheen, Jacobiin, Hegeliin ja Kierkegaardiin.


title: Lepo

text: Lepo fysiikassa tarkoittaa kahden kappaleen keskinäistä liikkumattomuutta eli niiden keskinäinen etäisyys ei muutu. Lepo voidaan määritellä ainoastaan suhteellisena kuten liike.


title: Lepo

text: Suppeassa suhteellisuusteoriassa liike voidaan kuvata ajan suunnan ja arvaruuden suunnan välisellä kulmalla.


title: Kultalevy 1

text: Kultalevy 1 on Pulttibois -sketsisarjan hahmojen ympärille rakennettu huumorimusiikkilevy. Kaikki kappaleet on esitetty Aake Kallialan ja Pirkka-Pekka Peteliuksen esittäminä hahmoina.


title: Argentiinan Grand Prix 1955

text: Argentiinan Grand Prix 1955 oli Formula 1 -sarjan osakilpailu, joka ajettiin 16. tammikuuta 1955 Autódromo Oscar Alfredo Gálvez -radalla. Kilpailu oli kauden avauskilpailu, ja sen voitti Juan Manuel Fangio.


title: Friedrich Heinrich Jacobi

text: Friedrich Heinrich Jacobi (25. tammikuuta 1743 Düsseldorf – 10. maaliskuuta 1819 München) oli saksalainen filosofi, joka kehitti termin 'nihilismi' ja esitti sen olevan perussyy valistuksen ja kantilaisuuden epäonnistumiseen. Spekulatiivisen järjenkäytön sijaan hän puhui uskon ("Glaube") ja ilmoituksen puolesta. Hänelle ilmoitus oli kuitenkin uskonnollisen sijasta rationaalinen käsite.


title: Friedrich Heinrich Jacobi

text: Näin Jacobi voidaan nähdä edelläkävijänä niille nykyajan filosofeille, jotka kritisoivat filosofiaa relativismista ja vaarallisena uskolle.


title: Äidinmaidonkorvike

text: Äidinmaidonkorvike on elintarvike, joka on tarkoitettu imeväisen ravinnoksi ensimmäisten elinkuukausien aikana, silloin kun imetys ei ole mahdollista tai se ei riitä. Sen tarkoitus on täyttää yksinään imeväisen ravitsemukselliset tarpeet siihen saakka, kun otetaan käyttöön soveltuva täydentävä ravinto.


title: Äidinmaidonkorvike

text: Äidinmaidonkorvike on Kotimaisten kielten tutkimuskeskuksen suosittelema nimike. Siitä käytetään myös nimityksiä äidinmaidonvastike ja tietyissä piireissä lyhenteitä vastike ja korvike. Äidinmaidonkorvike-sanaa käytetään myös silloin, kun puhutaan vieroitusvalmisteesta tai imeväisen erityisvalmisteesta.


title: Äidinmaidonkorvike

text: Äidinmaidonkorvikkeen koostumus jäljittelee äidinmaitoa, mutta täydellinen kopioiminen on mahdotonta. Äidinmaidonkorvikkeesta lapsi kuitenkin saa riittävästi energiaa, kivennäisaineita ja vitamiineja ensimmäisien elinkuukausien tarpeeksi.


title: Äidinmaidonkorvike

text: Tavallisista ruokakaupoista myynnissä olevissa äidinmaidonkorvikkeissa on yleensä noin 10 mikrogrammaa D-vitamiinia per litra. Sosiaali- ja terveysministeriön antaman D-vitamiinin käyttösuosituksen mukaan äidinmaidonkorviketta, lasten erityisvalmistetta ja/tai vitaminoitua lastenvelliä maitona saaville lapsille annetaan 6 mikrogramman D-vitamiinilisä päivässä. Suomen Lastenlääkäriyhdistys on kuitenkin esittänyt, että suositus muutettaisiin 10 mikrogrammaan, joka on sama suositusannos kuin pelkästään tai osittain äidinmaitoa saavilla lapsilla, jotta D-vitamiinin annosteluohjeet olisivat yhtenäiset alle 1-vuotiaiden kohdalla.


title: Äidinmaidonkorvike

text: Maailman terveysjärjestön korvikekoodi säätelee äidinmaidonkorvikkeen markkinointia. Suomi ei ole ottanut sitä sellaisenaan mukaan lainsäädäntöön, mutta esimerkiksi äidinmaidonkorvikkeiden valmistajat eivät saa jakaa tietoa muille kuin terveydenhoidon ammattilaisille ja äidinmaidonkorvikkeen markkinointi tai myyminen alennetulla hinnalla ovat kiellettyjä.


title: Karl Kling

text: Karl Kling (16. syyskuuta 1910 Gießen, Hessen, Saksa– 18. maaliskuuta 2003 Gaienhofen, Baden-Württemberg, Saksa) oli saksalainen autourheilija. -kuljettaja. Hän osallistui yhteensä yhteentoista Formula 1:n MM-osakilpailuun voittamatta niistä yhtään. Hän kuitenkin sijoittui heti ensimmäisessä kilpailussaan toiseksi. MM-pisteitä hän saavutti 17.


title: Karl Kling

text: Formula 1 -kausi 1954 oli ensimmäinen F1:n MM-kausi, jolla Kling oli mukana. Hän ajoi Daimler-Benz AG -tallissa Mercedes-Benzin W196-autoa.


title: Karl Kling

text: Ranskan Grand Prix oli ensimmäinen kilpailu, johon Kling osallistui. Aika-ajoissa hän selviytyi toiseen lähtöruutuun. Kilpailussa maaliin tullessa hän onnistui pitämään tuon sijoituksen. Eroa voittaneeseen Juan Manuel Fangioon oli vain 0,1 sekuntia. Kling sai toisesta sijastaan kuusi MM-pistettä.


title: Karl Kling

text: Britannian Grand Prix'hin hän lähti kuudennesta lähtöruudusta. Maaliin hän ajoi yhden sijan hävinneenä, seitsemäntenä. Eroa voittoon ajaneeseen José Froilán Gonzálezin oli kolme kierrosta.


title: Karl Kling

text: Saksan Grand Prix'ssa Kling teki suurimman nousunsa. Lähtöruutu oli kaikkein viimeinen, 23:s. Maaliin hän kuitenkin onnistui ajamaan neljäntenä. Neljännestä sijasta saadun kolmen pisteen lisäksi hän ajoi nopeimman kierroksen, josta hän sai vielä yhden pisteen. Pisteitä hän sai kilpailusta siten yhteensä neljä. Klingin nousua joukon hänniltä pisteille avusti kymmenen auton keskeytys. Kilpailua tosin varjosti Onofre Marimónin kuolema edellisen päivän harjoituksissa.


title: Karl Kling

text: Sveitsin ja Italian Grand Prix't päätyivät Klingin osalta keskeytyksiin. Sveitsin kilpailuun hän lähti ruudusta viisi ja Italian kilpailuun ruudusta neljä. Kauden päättäneessä Espanjan Grand Prix'ssa Kling onnistui nousemaan lähtöruudusta 12 pisteille viidenneksi. Kilpailusta hän sai kaksi MM-pistettä.


title: Karl Kling

text: Kauden loputtua Klingillä oli pisteitä yhteensä 12 ja hän sijoittui kuljettajien MM-pistetaulukossa sijalle viisi.


title: Karl Kling

text: Kaudella 1955 Kling jatkoi samassa tallissa kuin edelliselläkin kaudella.


title: Karl Kling

text: Kauden ensimmäisessä kilpailussa, Argentiinan Grand Prix'ssa, Kling sijoittui neljänneksi, mutta hän jakoi sijoituksen Hans Herrmannin ja Stirling Mossin kanssa. Jokainen heistä sai sijoituksesta yhden MM-pisteen.


title: Karl Kling

text: Belgiassa ja Hollannissa Kling joutui keskeyttämään, kuten myös kauden päättäneessä Italian Grand Prix'ssa. Hollannin ja Italian GP:ihin Kling lähti ruudusta kolme. Britannian Grand Prix oli Klingille tulosten perusteella kauden kohokohta. Neljännestä ruudusta kilpailuun lähtenyt Kling onnistui sijoittumaan kolmanneksi. Sijoituksestaan hän sai neljä MM-pistettä.


title: Karl Kling

text: Kauden päätteeksi Klingille oli kertynyt pisteitä viisi ja hän sijoittui kuljettajien MM-pistetaulukossa sijalle 11.


title: Karl Kling

text: * "jaettu"


title: Karl Leonhard Reinhold

text: Karl Leonhard Reinhold (26. lokakuuta 1757 Wien – 10. huhtikuuta 1823 Kiel) oli itävaltalainen filosofi. Hän syntyi Wienissä. Neljätoistavuotiaana hän aloitti opinnot Pyhän Annan jesuiittakoulussa, ja 1773 hän vaihtoi vastaavaan Pyhän Barnabaan kouluun. 1783 hän kyllästyi luostarielämään ja muutti Pohjois-Saksaan, asettuen Weimariin. Siellä hän toimitti "Der Teutsche Merkur" -kirjallisuusjulkaisua yhdessä Christoph Martin Wielandin kanssa. Myöhemmin hänestä tuli tämän vävy.


title: Karl Leonhard Reinhold

text: "Der Teutsche Merkurissa" hän julkaisi vuosina 1786–87 kirjeensä kantilaisesta filosofiasta. Se teki Kantin filosofian tunnetuksi suuremmalle yleisölle. Tämän seurauksena Reinhold sai kutsun opettajaksi Jenan yliopistoon. Hän opetti siellä vuosina 1787–1794.


title: Karl Leonhard Reinhold

text: Vuonna 1789 hän julkaisi pääteoksensa "Versuch einer neuen Theorie des menschlichen Vorstellungsvermögens", jossa hän pyrki yksinkertaistamaan kantilaista teoriaa ja tekemään siitä yhdenmukaisemman. Myöhemmin hän sai vaikutteita Fichteltä ja uskonnollisten tunteiden perusteella Jacobilta ja Bardililta. Hänen maineensa perustuu kuitenkin kokonaan aiempiin teoksiin, joissa hän kutsui filosofiaansa "elementaarifilosofiaksi".


title: Karl Leonhard Reinhold

text: Vuonna 1794 Reinhold otti vastaan viran Kielin yliopistossa. Hän opetti siellä kuolemaansa vuoteen 1823 saakka.


title: Emmanuel de Graffenried

text: Paroni Emmanuel ”Toulo” de Graffenried (18. toukokuuta 1914 Pariisi, Ranska – 22. tammikuuta 2007 Lonay, Sveitsi) oli sveitsiläinen Grand Prix -kuljettaja, joka osallistui 1950-luvulla Formula 1 -kilpailuihin. Hän ajoi jonkin verran myös urheiluautoilla.


title: Emmanuel de Graffenried

text: Formula 1:n MM-sarjassa hän osallistui 23 Grand Prix -kilpailuun voittamatta niistä yhtään tai saavuttamatta edes palkintosijaa. De Graffenriedin parhaaksi F1-sijoitukseksi jäi neljäs sija kauden 1953 Belgian GP:ssä. Lisäksi Graffenried oli kolmesti viides. MM-sarjan ulkopuolella de Graffenried kuitenkin menestyi jonkin verran: hän voitti muun muassa MM-sarjaa edeltäneen Britannian Grand Prix'n 1949 ja MM-sarjan ulkopuolisen Siracusan Grand Prix'n 1953. MM-pisteitä Graffenried saavutti 9.


title: Emmanuel de Graffenried

text: De Graffenriediä pidettiin hurmaavana henkilönä, minkä ansiosta hän pysyi suosittuna vuosikymmeniä uransa lopettamisen jälkeen.


title: Emmanuel de Graffenried

text: Paroni Emmanuel ”Toulo” de Graffenried syntyi 18. toukokuuta 1914 Pariisissa Ranskassa varakkaaseen de Graffenriedin sukuun, joka oli Sveitsin tunnetuimpia. Sen juuret ulottuvat jopa 1270-luvulle. De Graffenriedin vanhemmat olivat Irma Stern (1883–1973) ja sveitsiläinen paroni Leo (Léon) de Graffenried (1870–1937). Isän isä, hänkin paroni, oli myös nimeltään Emmanuel. Äidin isä oli Louis Stern, Stern Brothers -tavarataloketjun perustaja. Toulo de Graffendied itse avioitui Elsa Tacchinin kanssa.


title: Emmanuel de Graffenried

text: De Graffenried opiskeli Le Roseyn sisäoppilaitoksessa Sveitsissä. Hänen oppilastovereihinsa kuului muun muassa tuleva Iranin šaahi Mohammad Reza Pahlavi.


title: Emmanuel de Graffenried

text: 1930-luvun alkupuolella de Graffenried ajoi omaa yksityistä 1,5-litraista Maseratiaan kansallisissa tapahtumissa Bremgartenin radalla kotimaassaan Sveitsissä lähellä Bernin kaupunkia. Vuonna 1936 hän osallistui Alfa Romeolla tuhannen kilometrin Mille Miglia -kilpailuun. Vuosina 1937–1939 hän ajoi Maseratin voiturette-tyyppistä autoa ja alkoi vuodesta 1938 alkaen osallistua Grand Prix -kilpailuihin. Säännöllisemmin hän alkoi osallistua niihin kuitenkin 1940-luvulla.


title: Emmanuel de Graffenried

text: Sodan jälkeen de Graffenried muodosti niin ikään sveitsiläisen Christian Kautzin kanssa Team Autosport -tallin, joka ajatti Maserateja.


title: Emmanuel de Graffenried

text: Toukokuussa 1946 de Graffenried osallistui Maserati 4CL -autolla Marseille'n GP:hen. Oltuaan toisessa erässä kolmas hän sijoittui finaalissa viidenneksi kaksi kierrosta voittaneelle Raymond Sommerille hävinneenä. Kuusi päivää myöhemmin ajetussa Forezin Grand Prix'ssa hän keskeytti, kuten myös kuun lopussa järjestetyssä Coupe de la Résistance -kisassa, jossa autona oli Maseratin 6CM-auto. Ensimmäistä kertaa ajetussa Grand Prix des Nations -kilpailussa Genevessä de Graffenried oli 4CL:llä ensin toisessa erässä neljäs ja finaalissa viides. Syyskuisessa Milanon kilpailussa sijoitukset alkuerässä ja finaalissa olivat yhtä sijaa huonomatta: alkuerässä hän oli viides ja finaalissa kuudes. De Graffenriedillä kauden viimeinen GP oli Grand Prix du Salon, joka ajettiin 6. lokakuuta. Hän keskeytti moottoririkkoon.


title: Emmanuel de Graffenried

text: De Graffenried ajoi kauden 1947 ensimmäisen kilpailunsa Marseille'ssa Ranskassa, mutta keskeytti ennen kuin oli ajanut yhtäkään kierrosta. 8. kesäkuuta Sveitsin GP:ssä hän oli finaalissa yhdeksäs, mutta Belgiassa ja Nizzassa kisat päättyivät keskeytykseen. Elokuussa Grand Prix du Comminges -kilpailussa hän oli parhaana Maserati-kuljettajana viides Talbot-Lago-kuljettajien vietyä kolmoisvoiton Louis Chironin johdolla. Italian ja Ranskan GP:issä sekä Coupe de Lyonissa de Graffenried ei onnistunut ajamaan maaliin, mutta Lausannen Grand Prix'ssa lokakuussa hän ajoi kolmanneksi.


title: Emmanuel de Graffenried

text: Kausi 1948 alkoi de Graffenriedin osalta Paun Grand Prix'lla toukokuussa 1948. Hän oli kuudes. 2. toukokuuta hän onnistui ajamaan Grand Prix des Nationsissa toiseksi, pari sekuntia voittaneelle Giuseppe Farinalle hävinneenä. Kaksi viikkoa myöhemmin hän oli Monacon Grand Prix'ssa kolmas – Farinan vietyä taas voiton. Valentino Parkilla ajetussa Italian GP:ssä hän yhdeksäs, kuten myös ensimmäisessä Britannian Grand Prix'ssa Silverstonessa. De Graffenried lopetti Christian Kauzin kanssa perustaman tallinsa, kun Kautz sai surmansa Sveitsin Grand Prix'ssa.


title: Emmanuel de Graffenried

text: Kausu 1949 oli de Graffenriedille menestyksekäs. Hän liittyi Enrico Platén Maserateja ajattavaan talliin ja saavutti voiton ja lisäksi viisi muuta palkintosijoitusta. Kolme ensimmäistä palkintosijaa tuli peräkkäisistä kilpailuista. Hän ajoi San Remossa kolmanneksi sekä Paussa ja Jerseyssä toiseksi. Autona oli vuoden 1948 Maserati 4CLT. Grand Prix du Rousillon -kilpailussa hän oli lisäksi neljäs. 14. toukokuuta ajettiin kautta aikain toinen Britannian Grand Prix, ja de Graffenried onnistui ajamaan uransa ensimmäiseen GP-voittoonsa. Hän oli itse ensimmäisenä väittämässä voittoa onnekkaaksi, sillä hän oli noussut kärkeen Luigi Villoresin, Reg Parnellin ja Prinssi Biran keskeytysten myötä. Voiton jälkeen hän Sveitsissä seitsemänneksi ja Grand Prix de l'Albigeoisissa neljänneksi. Kausi huipentui Zandvoortin Grand Prix'n toiseen, BRDC International Trophyn neljänteen, Lausannen Grand Prix'n kolmanteen ja Italian GP:n neljänteen sijaan.


title: Emmanuel de Graffenried

text: Kausi 1950 oli ensimmäinen Formula 1:n maailmanmestaruussarjan kausi ja samalla myös de Graffenriedin ensimmäinen MM-kausi. Hän ajoi yksityisessä Enrico Platé -tallissa Maseratin autoa. De Graffenried ajoi ennen MM-sarjan alkua huhtikuisessa Richmond Trophyssa toiseksi ja keskeytti kuusi päivää myöhemmin ajetussa San Remon Grand Prix'ssa.


title: Emmanuel de Graffenried

text: De Graffenried osallistui ensimmäiseen F1-sarjan maailmanmestaruusosakilpailuun, Britannian Grand Prix'hin, vuonna 1950. Aika-ajoissa hän selvitti itsensä kahdeksanteen lähtöruutuun; hänen eronsa paalupaikalle ajaneelle Giuseppe Farinalle oli viisi sekuntia. Kilpailussa hän ehti ajaa hieman yli puolenvälin, kun hänen autoonsa tuli hydrauliikkaongelma, jonka takia hän joutui keskeyttämään.


title: Emmanuel de Graffenried

text: Seuraava kilpailu oli Monacon Grand Prix. Aika-ajoissa hän ajoi ajan, jolla hän pääsi lähtöruutuun 12. Eroa nopeimpaan kuljettajaan Juan Manuel Fangioon oli 10,5 sekuntia. Kilpailu ei kuitenkaan sujunut edellistä kilpailua paremmin. Giuseppe Farinan auto jäi lähdössä lähtöruutuun, mistä syntyi iso kolari. Kolarissa oli mukana yhdeksän autoa, mukaan lukien de Graffenried.


title: Emmanuel de Graffenried

text: Sveitsin Grand Prix oli de Graffenriedin kotikilpailu, johon hän lähti ruudusta 11. Itse kilpailussa hän ajoi ensimmäistä F1:n MM-kilpailussa maaliin. Sijoitus oli kuudes, mutta koska pisteitä jaettiin tuolloin vain viidelle parhaalle, jäi hän täpärästi pisteiden ulkopuolelle. Hänestä ja Toni Brancasta tuli kuitenkin ensimmäiset tuloksen F1-kilpailussa saaneet sveitsiläiset kuljettajat. Sopivasti juuri heidän kotikilpailuissaan. British Empire Trophyssa de Graffenried ajoi kolmantena maaliin, mutta kilpailu ei kuulunut MM-sarjaan eikä hän saanut siitä pisteitä.


title: Emmanuel de Graffenried

text: MM-sarjan Belgian ja Ranskan osakilpailut jäivät de Graffenriediltä väliin, mutta hän ajoi kolmanneksi Jersey Road Race -kilpailussa Jerseyssä ajettuaan jälleen Maseratia. Kolmatta kertaa järjestetyssä Grand Prix des Nations -kilpailussa hän oli toinen Juan Manuel Fangion vietyä voiton.


title: Emmanuel de Graffenried

text: Seuraava MM-kilpailu, johon de Graffenried osallistui, oli MM-kauden päättänyt Italian Grand Prix. Aika-ajoissa hän selviytyi lähtöruutuun 17. Kilpailussa tuli paljon keskeytyksiä autojen hajottua. Keskeyttäneiden joukossa oli muun muassa Juan Manuel Fangio. De Graffenried kuitenkin selvisi kilpailussa maaliin asti. Sijoitus oli kuudes eli hän jäi taas pisteiden ulkopuolelle. Eroa kuitenkin viidenneksi ajaneeseen Philippe Étanceliniin oli kuitenkin jopa kolme kierrosta.


title: Emmanuel de Graffenried

text: De Graffenried ei kerännyt yhtään pistettä kauden aikana.


title: Emmanuel de Graffenried

text: MM-kauden 1951 de Graffenried aloitti ajamalla Alfa Romeota, mutta ajoi ennen MM-kautta ajetuissa MM-sarjan ulkopuolisissa kilpailuissa Maseratia. Näitä kisoja olivat Paun, San Remon, Bordeaux'n ja Pariisin Grand Prix't sekä BRDC International Trophy. San Remossa hän jäi kärjelle 30 kierrosta eikä saanut kisassa sijoitusta ja Bordeaux'ssa hän keskeytti ajamatta yhtään kierrosta. Pariisissa de Graffenried oli Harry Schellin kanssa seitsemäs.


title: Emmanuel de Graffenried

text: MM-kausi alkoi de Graffenriedin kotikilpailulla, Sveitsin Grand Prix'lla. Aika-ajoissa hän onnistui ajamaan viidenteen lähtöruutuun, mikä oli hänen parhaansa F1:n MM-osakilpailussa. Itse kilpailussa hän ajoi niin ikään viidenneksi. Viidennestä sijasta de Graffenried sai kaksi pistettä. Pistetilin aukeamisen myötä hänestä tuli ensimmäinen F1:ssä MM-pisteitä saavuttanut sveitsiläinen.


title: Emmanuel de Graffenried

text: De Graffenriedien seuraava MM-kisa oli Ranskan Grand Prix. Tällä kertaa hän tosin ajoi Enrico Platé -tallissa Maserati-autoa. Kilpailuun hän lähti lähtöruudusta 16. Kilpailu ei kuitenkaan kestänyt de Graffenriedin osalta pitkään, sillä hän keskeytti ajettuaan yhden kokonaisen kierroksen. Saksan Grand Prix ei sujunut yhtään paremmin. Hänen lähtöruutunsa oli 16, mutta kilpailu päättyi hänen osaltaan jo kahden kierroksen jälkeen, kun hänen autonsa moottori hajosi. Ennen Ranskan kilpailua hän oli lisäksi osallistunut menestyksettä kesäkuussa ajettuun Ulster Grand Prix'hin.


title: Emmanuel de Graffenried

text: Saksan GP:n jälkeen de Graffenried vaihtoi taas Alfa Romeolle. Huono kilpailumenestys kuitenkin jatkui seuraavaksi ajetussa Italian Grand Prix'ssa. Korkeahkosta yhdeksännestä lähtöruudusta huolimatta kilpailu meni penkin alle. Vain yhden ajetun kierroksen jälkeen hän joutui keskeyttämään moottorin ahtimessa ilmenneiden ongelmien takia.


title: Emmanuel de Graffenried

text: Kausi kuitenkin päättyi melko positiivisesti kauden päättäneessä Espanjan Grand Prix'ssa. Aika-ajoissa de Graffenried onnistui ajamaan kauden toiseksi parhaaseen lähtöruutuunsa: ruutuun kuusi. Itse kilpailussa hän ajoi tuolla sijalla maaliin, mutta neljä kierrosta kärjelle jääneenä. Sijoitus kuitenkin oli juuri pistesijojen ulkopuolella.


title: Emmanuel de Graffenried

text: Koko kaudella de Graffenriedille kertyi kaksi MM-pistettä, jotka hän oli saavuttanut kauden ensimmäisestä kilpailusta. Sijoitus MM-sarjassa oli kuudestoista.


title: Emmanuel de Graffenried

text: Kaudella 1952 de Graffenried ajoi Enrico Platé -tallissa Maseratin 4CLT/48-autoa. Kausi oli hänelle tallissa kolmas F1:ssä. Kausi alkoi de Graffenriedin osalta MM-sarjan ulkopuolisella Siracusan Grand Prix'lla, jossa hän keskeytti. Paun GP:ssä hän oli kuudes ja Marseillen kilpailussa neljäs. De Graffenried osallistui myös Silverstonessa järjestettyyn International Trophyyn.


title: Emmanuel de Graffenried

text: Sveitsin Grand Prix toukokuussa käynnisti kuitenkin MM-kauden. Aiemmista kausista poiketen, kausien 1952 ja 1953 MM-kauden kilpailut päätettiin järjestää vähempitehoisilla Formula 2 -autoilla. Kotikilpailuunsa hän lähti kahdeksannesta lähtöruudusta. Kilpailussa maaliin ajoi vain kahdeksan kuljettajaa, De Graffenried heistä kuudentena. Hän jäi kuitenkin yhden sijan päähän pistesijasta. Sveitsin GP oli de Graffenriedille kolmas, ja jokaisessa niissä hän oli onnistunut ajamaan kuuden parhaan joukkoon. Kilpailussa toiseksi sijoittui sveitsiläinen Rudi Fischer, josta tuli ensimmäinen F1-kilpailussa palkintosijalle ajanut sveitsiläinen kuljettaja.


title: Emmanuel de Graffenried

text: Circuit de Lac'n radalla ajettiin kesäkuussa MM-sarjaan kuulumaton kilpailu, jossa ajettiin ensin kaksi erää ja lopuksi finaali. De Graffenried oli ensimmäisessä erässä neljäs. Toisessa erässä ja finaalissa hän sijoittui kolmanneksi. De la Marnen GP:ssä hän jäi kymmenen kierrosta voittaneelle Jean Behralle eikä saanut sijoitusta.


title: Emmanuel de Graffenried

text: Heinäkuiseen Ranskan Grand Prix'hin de Graffenried lähti lähtöruudusta 12. Kilpailu kuitenkin päättyi hieman ennen puoltaväliä, kun hänen autonsa jarruihin tuli ongelmia. Kovinkaan paljon paremmin ei sujunut Britannian Grand Prix. Hän lähti kilpailuun vasta ruudusta 31 eli toiseksi viimeisestä lähtöruudusta. Hänen sijoituksensa maalissa oli 19:s, ja hän jäi kilpailun voittaneelle Alberto Ascarille peräti yhdeksän kierrosta.


title: Emmanuel de Graffenried

text: MM-kausi ei päättynyt de Graffenriedin osalta hyvin. Kauden päätti Monzassa ajettu Italian Grand Prix, jonka aika-ajoissa de Graffenried karsiutui, eikä siten päässyt osallistumaan itse kilpailuun. Hän osallistui Monzan jälkeen vielä useaan MM-sarjan ulkopuoliseen kilpailuun. Koko kaudella de Graffenried ei kerännyt yhtään MM-pistettä.


title: Emmanuel de Graffenried

text: Kaudella 1953 de Graffenried ei enää ajanut Enrico Platélla, vaan hän ajoi omaa nimeään kantaneessa Baron de Graffenried -tallissa. Tallin autona oli Maseratin A6GCM-auto.


title: Emmanuel de Graffenried

text: De Graffenriedin osalta 1953 alkoi kahdella voitolla MM-sarjaan kuulumattomista kisoista. Ensimmäinen kilpailu oli maaliskuussa ajettu Siracusan Grand Prix. Neljännestä ruudusta lähtenyt de Graffenried voitti kilpailun yli minuutin erolla toiseksi ajaneeseen Louis Chironiin. Toinen kilpailu, johon hän osallistui, oli huhtikuun alun Lavant Cup, joka kesti vain runsaat kymmenen minuuttia. De Graffenried ajoi voittoon jättäen taakseen muun muassa Roy Salvadorin. Bordeaux'n GP:ssä toukokuussa hän keskeytti taka-akselin rikkouduttua. International Trophyn ensimmäisessä erässä de Graffenried oli nopein, mutta jätti finaalin kesken 16 kierroksen jälkeen. 31. toukokuuta ajettiin Nürburgringin radalla Eifelrennen, jonka hän voitti.


title: Emmanuel de Graffenried

text: Argentiinan GP avasi MM-kauden jo tammikuussa, mutta kesäkuinen Hollannin Grand Prix oli de Graffenriedin ensimmäinen MM-kisa. Siihen hänen lähtöruutunsa oli seitsemäs. Kilpailussa hän sijoittui viimeiselle pistesijalle viidenneksi, joten hän sivusi uransa parasta sijoitustaan F1:n MM-kilpailussa. Viidennestä sijasta hän sai kaksi MM-pistettä.